Home » Adyghe » 14 1. Corinthians » 07\nposted by derDaniel on Fri, 09/17/2010 - 15:34\nКъысфэшъутхыгъэ Іофхэм яхьылІагъэу мыр къэсэІо: ЛІым шъуз къымыщэныр шІу.* 2Ау зинэ шІэным зыщиухъумэным пае, хэти шъуз ерэІ, хэтрэ шъузми ежьым илІ ерэІ. 3ЛІым шъузым фишІэн фаер ферэшІ, шъузыми лІым фишІэн фаер ферэшІ. 4Шъузым ежьым ыпкъ тетыгъо фыриІэп, тетыгъо фызиІэр илІ ары нахь. Ащ фэдэуи, лІым ыпкъ тетыгъо фыриІэп, тетыгъо фызиІэр ишъуз ары нахь. 5ТІури шъузэгурыІоу ыкІи уахътэу жъугъэнэфагъэмкІэ нэкІынымрэ тхьэлъэІунымрэ шъуапылъынэу мыхъумэ, зыщышъумыдзый. ЕтІанэ зышъумыщыІэшъумэ, шъузэкІолІэжь, шэйтаным шъудимыхьыхыным пае. 6Мыр унашъоу къышъуфэсшІырэп, арэущтэу шъушІэнэу фит шъусэшІы нахь. 7Сэщ фэдэу цІыфхэр зэкІэ щытынхэу сыфаещтыгъ. Ау Тхьэм хэти ежь илъэкІыныгъэ къыритыгъ, зым зы лъэкІыныгъэ, адрэми нэмыкІ лъэкІыныгъэ къыритыгъ.\n8Къэзымыщагъэхэм, дэмыкІуагъэхэм, шъузабэхэм мыр ясэІо: Сэщ фэдэу къамыщэу къанэхэмэ шІу. 9Ау защыІэн амылъэкІымэ, къарэщ. ХъопсэныгъэмкІэ машІом фэдэу гур стыным нахьи, къащэныр нахьышІу.\n10Къэзыщагъэхэмрэ дэкІуагъэхэмрэ мырэущтэу унашъо афэсэшІы. Унашъо афэзышІырэр сэрэп, Зиусхьаныр ары* нахь: Шъузыр илІ гокІыжьы хъущтэп. 11Ау шъузыр\n7:1 лІым шъуз къымыщэныр шІу – гущыІэ-гущыІэу зэдзэкІыгъэу мырэущтэу мэхъу: лІыр бзылъфыгъэм бгъодэмыхьаныр шІу.\n7:10 унашъо афэзышІырэр Зиусхьаныр ары – еплъ Марк 10:2—12.\nилІ гокІыжьмэ, дэмыкІожьэу къэнэн фае, е илІ ешІужьын фае. Ащ фэдэу лІыми ишъуз ытІупщыжьы хъущтэп.\n12Адрэ къанэрэ цІыфхэм сэ ясэІо, Зиусхьаныр арэп языІорэр: шъу шы горэм шІошъхъуныгъэ зимыІэ шъуз иІэмэ, шъузми ащ дэпсэунэу ыдэмэ, ар ытІупщыжьы хъущтэп. 13Ащ фэдэу шъуз горэм шІошъхъуныгъэ зимыІэ лІы иІэмэ, лІыми ащ дэпсэунэу ыдэмэ, шъузыр лІым гокІыжьы хъущтэп. 14Сыда пІомэ шІошъхъуныгъэ зимыІэ лІыр, ишъуз ихьатыркІэ, Тхьэм ий. Ащ фэдэуи, шІошъхъуныгъэ зимыІэ шъузыри, илІ ихьатыркІэ, Тхьэм ий. Армырмэ шъуибынхэр мыкъабзэхэу щытыщтгъэх, ау джы ахэри Тхьэм иех.\n15Ау шІошъхъуныгъэ зимыІэр ишъхьэгъусэ гокІыжьынэу фаемэ, горэкІыжь. Арэущтэу зыхъукІэ, шІошъхъуныгъэ зиІэ шыр е шыпхъур ишъхьэгъусэ епхыгъэу щытэп. Сыда пІомэ гупсэфыныгъэкІэ тыпсэунэу Тхьэр къытэджагъ. 160 шъуз, сыдым уигъашІэра – уилІ мыкІодэу къэбгъэнэжьынкІи мэхъу. О лІы, сыдым уигъашІэра – уишъуз мыкІодэу къэбгъэнэжьынкІи мэхъу.\nХэти Тхьэм щыІакІэу къыфигъэнэфагъэм тетэу зекІон фае\n17Хэти Тхьэм щыІакІэ ащ къызэрэфигъэнэфагъэм фэдэу, Зиусхьаныр ибынхэм ащыщ хъунэу къызеджэм зэрэщытыгъэм фэдэу, зекІон фае. Чылыс зэІукІэ пстэумкІи ары сиунашъор. 18Тхьэр цІыф горэм къызеджэм, сунэт ашІыгъэу* щытыгъэмэ, зэрэщытэу щэрэт. Тхьэр цІыф горэм къызеджэм, сунэт амышІыгъэу* щытыгъэмэ, ари зэрэщытэу щэрэт. 19Сунэт ташІыгъэу тыщытми, тыщымытми, арэп Іофыр зыдэщыІэр. Іофыр зыдэщыІэр Тхьэм иунашъохэр дгъэцэкІэнхэр ары. 20Тхьэр хэти къызеджэм зэрэщытыгъэм фэдэу щэрэт. 21Тхьэр о къызыоджэм, пщылІэу ущытыгъэмэ, ащ земыгъэгъэгумэкІ. Ау шъхьафит ухъун плъэкІымэ, игъор блэмыгъэкІ. 22Сыда пІомэ Зиусхьаныр къызеджэм, пщылІэу щытыгъэр шъхьафитэу хъугъэ, Зиусхьаныр ащ ыгу илъ зэрэхъугъэм пае. Ащ фэдэуи Зиусхьаныр къызеджэм, шъхьафитэу щытыгъэр Христос фэлажьэхэрэм ащыщ хъугъэ. 23Тхьэм пкІэ\n7:18 сунэт ашІыгъэр – джуртыр ары.\n7:18 сунэт амышІыгъэр – мыджуртыр ары.\nлъапІэкІэ шъуищэфыгъ. Арышъ, нэмыкІырэ цІыфхэм пщылІ шъуафэмыхъу. 24Арэущтэу, сшыхэр, хэти Тхьэр къызеджэм зэрэщытыгъэм фэдэу, арэущтэу Тхьэм ыпашъхьэ щэрэт.\n25Пшъашъэхэм яхьылІагъэу Зиусхьаным ышІыгъэ унашъо сиІэп. Ау Зиусхьаным ынэшІу щыфэныгъэкІэ узщыгугъышъун цІыфэу сызэрэщытым пае, мы Іофым сызэрэхаплъэрэр шъосэІо. 26Джырэ гузэжъогъоу тызхэтым пае, шъузэрэщытым фэдэу шъущытыныр нахьышІоу сэлъытэ. 27Зы шъуз горэм уепхыгъэмэ, утІупщыжьыным ыуж уимыт. Шъуз уимыІэмэ, шъуз улъымыхъу. 28Ау къапщэмэ, ащкІэ псэкІод пшІагъэ хъурэп; пшъашъэ гори дакІомэ, ащкІэ псэкІод ышІагъэ хъурэп. Ау къэзыщэхэрэри-дакІохэрэри мы дунаем игузэжъогъу хэфэщтых, ар къышъомыхъулІэнэуи сыфай.\n29Сшыхэр, зыфасІорэр мыры: уахътэу къэнэжьырэр макІэ. Уахътэр макІэу зэрэщытым пае, джы щегъэжьагъэу шъуз зиІэхэр шъуз зимыІэхэм афэдэхэу орэхъух; 30гъыхэрэри мыгъыхэрэм афэдэхэу орэхъух; гушІохэрэри мыгушІохэрэм афэдэхэу орэхъух; зыгорэ къэзыщэфхэрэр зи зыІэкІэмыхьэхэрэм афэдэхэу орэхъух; 31мы дунаем иІофхэм апылъхэрэри а Іофхэм апымылъыщэхэрэм афэдэхэу орэхъух; сыда пІомэ мы дунаем ищытыкІэ мэкІоды пэтышъ ары.\n32ГумэкІ шъуимыІэнэу сыфай. Къэзымыщагъэм Зиусхьаным иІофхэм ынаІэ атырегъэты – Зиусхьаным ыгу къызэреІуным ыуж ит. 33Къэзыщагъэми дунаем иІофхэм ынаІэ атырегъэты – шъузым ыгу къызэреІуным ыуж ит. Шъузымрэ пшъашъэмрэ яІоф зытетыр зэфэшъхьафы. 34ДэмыкІогъэ пшъашъэм Зиусхьаным иІофхэм ынаІэ атырегъэты, ыпкъырэ ыгурэкІэ зэрэкъэбзэщтым ыуж ит. ДэкІуагъэм дунэе Іофхэм ынаІэ атырегъэты – илІ ыгу къызэреГуным ыуж ит. 35Мы Іофхэр къызыфасІорэр Іэхъу-лъэхъу къышъутеслъхьанэу арэп, ау сишІуагъэ шъозгъэкІэу, хабзэм тетэу зэпымыоу, зыми шъуимыгъэуцоу Зиусхьаным шъуфэзгъэлэжьэнэу ары.\n36ЛІы горэм къыщэнэу ыгъэнэфэгъэ пшъашъэу зыныбжь икъугъэр къымыщэу къыгъэнэныр емыкІоу ылъытэмэ, къерэщ, псэкІод ышІагъэ хъурэп. Ахэмэ къа-\nрэщ. 37Ау лІы горэм къымыщэнэу ыгукІэ пытэу тыриубытагъэу, зымкІи емыгъэзыгъэу щытынкІи мэхъу. ИшІоигъоныгъэ ыІэ илъ, ыгъэнэфэгъэ пшъашъэри къымыщэнэу тыриубытэгъах. А лІым пшъашъэр къымыщэмэ, тэрэзэу мэзекІо. 38Арэущтэу ыгъэнэфэгъэ пшъашъэр къэзыщэрэр тэрэзэу мэзекІо, ау къэзымыщэрэр нахь тэрэзэу мэзекІо.\n39ИлІ псэуфэ шъузыр ащ епхыгъэу щыт. Ау лІыр лІэмэ, шъузыр хэтми зыфаеми дэкІожьынэу фит, ау зыдакІорэ лІым ыгу Зиусхьаныр илъын фае. 40Ау сызэрэхаплъэрэмкІэ, зэрэщытэу къанэмэ, нахь сыхьатмафэ ежьагъэу щыт – сэ сыгуи Тхьэм Ыпсэ ЛъапІэ илъэу сэгугъэ.


Нэджыкъохэр Щэбанэ фэразэх — Адыгэ макъ\nНэджыкъохэр Щэбанэ фэразэх\nРедактор 29.03.2016 КЪЭБАРЫКlЭХЭР\nХъущт Щэбанэ истатьяу Нэджыкъо Гусэрыкъо фэгъэхьыгъэр гъэзетэу «Адыгэ макъэм» илъэс пчъагъэкIэ узэкIэIэбэжьмэ къыхиутыгъагъ. Пщыжъхьаблэ щыщ Нэджыкъо Хъалидэ (идунай ыхъожьыгъ) ащ зеджэм, Гусэрыкъо ятэшэу ылъытагъ ыкIи къэбарыр нахь игъэкIотыгъэу къыфиIотэнэу Хъущтым гъэзетымкIэ зыфигъэзэнэу хъугъагъэ.\nГъэзетеджэхэми агу къэзгъэкIыжьы сшIоигъу Нэджыкъо Гусэрыкъо зыщыщыр. Ар станицэу Грунэхьаблэ дэсыгъ, я 19-рэ лIэшIэгъум ия 60-рэ илъэсхэм къащегъэжьагъэу офицерэу Урысыдзэм хэтыгъ, Кубань икъэзэкъыдзэ иштаб ипащэу генерал-майорэу Цакни дэгъоу ышIэщтыгъ, лъытэныгъи къыфишIыщтыгъ. 1878-рэ илъэсым жъоныгъуакIэм Кубань къушъхьэчIэсхэр зыхахьэщтыгъэ полкэу ятIонэрэу зэхащэжьыгъагъэм Гусэрыкъо шыуишъэм икомандирэу хэтыгъэу къаIуатэу къэбар къытлъыIэсыжьыгъ. Урысыемрэ Тыркуемрэ азыфагу щыкIогъэ заом лIыхъужъныгъэу щызэрихьагъэхэм апае наградэ лъапIэхэр къыратыгъагъэх.\nНэджыкъо Гусэрыкъо ятэ къалэу Екатеринодар ипащэхэм нэIосэныгъэ дэгъу адыриIагъ. Ахэм ялъэIукIэ Урысыем ипачъыхьэу ЯтIонэрэ Екатеринэ чIыгу десятинишъэ къыритыгъагъ. Ахэр псыхъоу Афыпс ыбгъуитIукIэ щылъыгъэх. 1796-рэ илъэсым мэлылъфэгъум и 29-м станицэу Новодмитриевскэм дэжь (Северскэ район), Нэджыд гъэхъунэм Бзыикъо заор щыкIуагъ.\nУрысыдзэм къулыкъур щихьызэ, Псэйтыку щыщ офицер ныбжьыкIэу Къыдрыкъо Къымчэрые Гусэрыкъо нэIуасэ фэхъу. Къымчэрые кIэлэ ныбжьыкIэ дэхагъ. Нахьыжъхэм шъхьэкIэфэшхо афишIэу, цIыфыгъэшхо хэлъэу щытыгъ. Гусэрыкъо шапсыгъэ кIалэр ыгу рихьыгъ, зэгорэми ядэжь, Грунэхьаблэ, зыдищэгъагъ. Гусэрыкъо а лъэхъаным зидэкIогъу пшъашъэ Гощэунай ыцIэу иIагъ. НыбжьыкIитIур бэ темышIэу къэзэрэщагъэх. НэмыкIэу къыфишIагъэхэр хэмытэу, тыщасэ къыращыжьы зэхъум Iэхъогъум къыпигъэзыкIи ыпхъу былым 250-рэ фэдиз къыритыгъагъ.\n— Былымхэр ипхъыхьэ-итэкъу шъумышIых, — къариIогъагъ Гусэрыкъо, — зимыIэмэ яшъут, къурмэнэу шъушIы, джэгу зиIэм фяжъугъащ — чылэмкIэ ахэр шъуиех, Къадрыкъомэ яIэщ ифэщтыри яшъут.\nДжащ къыщегъэжьагъэу Гусэрыкъо псэйтыкухэм ишIуагъэ аригъэкIэу ыублагъ. А лъэхъаным Пшызэ къыдэути, къоджэдэсхэр гумэкIыгъо хидзэщтыгъэх. АщкIэ Гусэрыкъо IэпыIэгъу къафэхъунэу зызыфагъазэм, ялъэIу къафигъэцэкIагъ. Екатиринодар зыIэ илъ губернаторым дэгущыIагъ, адрэм шызэкъоку шъищ, IофышIэхэри ягъусэхэу, къафигъэкIуагъ. А лъэхъаным станицэу Федоровскэмрэ къуаджэу Афыпсыпэрэ азыфагу Пшызэ исэмэгубгъукIэ къуаджэхэу Афыпсып, Хьащтыку, Псэйтыку, АтIэкIун, Къамыщыуат, Убыныжъ, Бэджэкъуай, урыс къутырхэр Iусыгъэх. А псэупIэхэм адэсхэри къыхагъэлажьэхи, Федоровскэмрэ Афыпсыпэрэ азыфагу километрэ 200 фэдиз икIыхьагъэу тамбэ щашIыгъагъ.\nГусэрыкъо Псэйтыку къакIоуи къыхэкIыщтыгъ, къоджэдэсхэм ящыIакIэ зэригъашIэщтыгъэ, ишIуагъэ къаригъэкIыщтыгъэ. Псэйтыку темыр лъэныкъомкIэ пэчIынатIэу, Пшызэ иадырабгъукIэ метрэ щэкI фэдиз илъэгагъэу Iошъхьэшхо щыт. Ащ «Гусэрыкъо иIуашъхьэкIэ» еджэх. А Iошъхьэшхом пэчIынатIэу Пшызэ исэмэгубгъукIэ псыхъом готэу хъотэ ин хьазыр рекIокIы. Ащи «Гусэрыкъо ихъуатэкIэ» еджэх.\nБэшIагъэ Нэджыкъо Гусэрыкъо зыщымыIэжьыр, ау шIушIагъэу иIэхэр къэнагъэх, ахэр нахьыжъхэм бэрэ къаIотэжьых.\nЯтэжъ пIашъэм ыцIэкIэ зэджэгъэхэ чIыпIэхэр зэрагъэлъэгъухэмэ ашIоигъоу Пщыжъхьаблэ щыщ Нэджыкъо зэшхэу Рэщыдэ, Муратэ, Руслъанэ, Мосэ Псэйтыку кIогъагъэх. Къэбарыр къалъызгъэIэсыжьыгъэ Хъущт Щэбанэ дэжь ахэр апэу еблэгъагъэх. Нэгуихыгъэу, гушIоу лIыр къапэгъокIыгъ. Ягъусэу къадикIухьэзэ, чIыопсым идэхэгъур зыщызэхапшIэу, рэхьатыгъор къызыщыптеорэ чIыпIэхэу Гусэрыкъо ыцIэ зыхьыхэрэр къаригъэплъыхьагъэх.\n— Лъэшэу тигъэразэу, зэрэтшIоигъом фэдэу игъэкIотыгъэу зэкIэри Щэбанэ къытигъэлъэгъугъэх,— еIо Нэджыкъо Мосэ. — Ащ лъэшэу тилIакъокIэ тызэрэфэразэр гъэзетымкIэ лъыдгъэIэсы тшIоигъу, «тхьауегъэпсэу» етэIо. Тэри тфэлъэкIыщтымкIэ къыткIэхъухьэрэ ныбжьыкIэхэм Гусэрыкъо зыфэдагъэр ядгъэшIэщт, а чIыпIэхэр ядгъэлъэгъущтых. ЫцIэ хэмыкIокIэным, дахэкIэ игугъу ашIыным тиамалхэр фэдгъэIорышIэщтых.\nтхыгъэр Iэшъынэ Сусанэ къыгъэхьазырыгъ.\nПредыдущая ЯIофшIэн агу етыгъэу агъэцакIэ\nСледущая Культурэр — лъэпкъым игушъхьэ IофшIагъ


Адыгэ Республикэм и Президент ипресс-къулыкъу\nКризисым пэшIуекIогъэнымкIэ штабэу АР-м щызэхащагъэм шышъхьэIум и 14-м игъэкIотыгъэ зэхэсыгъоу иIагъэм тхьамэтагъор щызэрихьагъ АР-м и Президентэу ТхьакIущынэ Аслъан. Мэхьанэшхо зиIэ лъэныкъоу ащ къыщаIэтыгъэхэм ащыщ профессиональнэ еджэпIэ учреждениехэр къэзыухыгъэхэм IофшIапIэхэр ягъэгъотыгъэнымкIэ республикэм щызэшIуахырэ Iофыгъохэр.\nМыщ фэгъэхьыгъэу АР-м IофшIэнымкIэ ыкIи социальнэ хэхъоныгъэмкIэ иминистрэу Наталья Широковам къызэрэхигъэщыгъэмкIэ, АР-м гъэсэныгъэмрэ шIэныгъэмрэкIэ и Министерствэрэ еджэпIэ учреждениехэм япащэхэмрэ мы Iофыгъом изэшIохын лъэшэу анаIэ тырагъэты. ЕджапIэхэр къэзыухыгъэхэм IофшIапIэхэр арагъэгъотынымкIэ Iофтхьэбзэ гъэнэфагъэхэр зэпыу имыIэу рагъэкIокIых, ащ зэфэхьысыжьэу фэхъухэрэр Урысые Федерацием гъэсэныгъэмрэ шIэныгъэмрэкIэ и Министерствэ IэкIагъахьэх.\nАдыгеир пштэмэ, сэнэхьат зэфэшъхьафхэр зыщызэрагъэгъотырэ ублэпIэ, гурыт ыкIи апшъэрэ профессиональнэ еджапIэхэр мыгъэ къэзыухыгъэхэм япчъагъэ нэбгырэ мини 6,4-рэ мэхъу. Ахэм ащыщэу нэбгырэ мини 4,7-мэ IофшIапIэ арагъэгъотынэу ары зэрагъэнэфагъэр. НыбжьыкIэ 630-рэ фэдизмэ дзэм къулыкъу щахьынэу кIощтых, нэбгырэ 770-мэ яеджэн лъагъэкIотэщт, яшIэныгъэхэм ахагъэхъощт. Ау профессиональнэ еджапIэхэр къэзыухыгъэ нэбгырэ 300 фэдизмэ IофшIапIэ амыгъотыным ищынагъо щыI.\nНаталья Широковам къызэриIуагъэмкIэ, УФ-м и Правительствэ кризисым пэшIуекIогъэнымкIэ ыгъэнэфэгъэ программэу 2009-рэ илъэсым телъытагъэмрэ республикэ программэу «ЦIыфхэм IофшIэн ягъэгъотыгъэнымкIэ АР-м гумэкIыгъоу илъым къыкIегъэчыгъэныр» зыфиIоу мы илъэсым телъытагъэмрэ гъэцэкIэгъэнхэм пае цIыфхэм IофшIэн ягъэгъотыгъэнымкIэ федеральнэ къулыкъум и ГъэIорышIапIэу АР-м щыIэмрэ муниципальнэ образованиехэм ягупчэхэмрэ Iофышхо ашIэ. Ащ ишIуагъэкIэ щылэ - мэкъуогъу мазэхэм къакIоцI нэбгы-\nрэ мини 7 фэдизмэ IофшIапIэхэр арагъэгъотын алъэкIыгъ. БлэкIыгъэ илъэсым мыщ фэдэ иуахътэ егъэпшагъэмэ, ар нэбгырэ 870-кIэ нахьыб.


ГъэIорышIэпIэ анахь дэгъухэм ащыщ | Адыгэ Макъ\nГъэIорышIэпIэ анахь дэгъухэм ащыщ\nХьыкум приставхэм я Федеральнэ къулыкъу Адыгэ РеспубликэмкIэ и ГъэIорышIапIэ иколлегие игъэкIотыгъэ зэхэсыгъоу иIагъэм 2017-рэ илъэсым къулыкъум Iофэу ышIагъэм изэфэхьысыжьхэм ыкIи тызхэт илъэсым пшъэрылъэу зыфигъэуцужьхэрэм щатегущыIагъэх.\nIофтхьабзэм хэлэжьагъэх Адыгеим и Премьер-министрэу Александр Наролиныр, федеральнэ инспекторэу Владимир Маргасовыр, республикэм ипрокурор шъхьаIэ игуадзэу КIыкI Исмахьилэ, хэбзэухъумэкIо къулыкъухэм ялIыкIохэр, нэмыкIхэри.\nАР-м и Правительствэ и Тхьаматэу Александр Наролиным зэхэсыгъом пэублэ псалъэ къыщишIызэ, къэзэрэугъоигъэхэм Адыгеим и ЛIышъхьэу КъумпIыл Мурат ыцIэкIэ шIуфэс къарихыгъ, хьыкум приставхэм яIофшIэн зэрэзэхащэрэм шIуагъэ къытэу ыкIи пшъэрылъэу апашъхьэ щытхэр зэкIэ зэшIуахынхэу къафэлъэIуагъ. ГъэIорышIапIэм блэкIыгъэ илъэсым Iофэу ышIагъэм осэшIу фишIыгъ, къулыкъушIэхэм тапэкIэ анахьэу анаIэ зытырагъэтын фэе лъэныкъохэм кIэкIэу къащыуцугъ. Республикэ бюджетым ихахъохэр нахьыбэ шIыгъэнхэмкIэ, цIыфхэм яфитыныгъэхэр къэухъумэгъэнхэмкIэ ыкIи зэтегъэуцожьыгъэнхэмкIэ хьыкум приставхэм япшъэрылъхэр щытхъу хэлъэу зэрагъэцакIэхэрэр къыIуагъ.\nГъэIорышIапIэм ипащэу Дмитрий Лабазовыр илъэсым изэфэхьысыжьхэм ыкIи гухэлъэу щыIэхэм нэужым къатегущыIагъ. Ащ къызэриIуагъэмкIэ, федеральнэ ведомствэм къыгъэнэфэгъэ пшъэрылъхэм ягъэцэкIэнкIэ, шIуагъэ къытэу IофшIэныр зэхэщэгъэнымкIэ къэгъэлъэгъонэу щыIэхэмкIэ ГъэIорышIапIэр УрысыемкIэ анахь дэгъухэм ахалъытагъ. 2017-рэ илъэсым хьыкум приставхэм административнэ хэбзэукъоныгъэ 264-рэ къыхагъэщыгъ, ыпэрэ илъэсым егъэпшагъэмэ, а пчъагъэр проценти 7,3-кIэ нахьыб. БэшIагъэу зылъыхъущтыгъэхэ нэбгырэ 45-рэ къаубытыгъ, ахэм ащыщэу 13-м бзэджэшIэгъэ хьылъэхэр ыкIи хьылъэ дэдэхэр зэрахьагъэх. Хьыкум приставхэм зэхафын фэе Iоф мин 223-рэ фэдиз блэкIыгъэ илъэсым аIэкIэлъыгъ. Сомэ миллиардрэ миллион 200-рэ зытефэрэ Iоф мини 102-рэ ГъэIорышIапIэм зэхифыгъ.\nКъулыкъушIэхэм анахьэу анаIэ зытырагъэтыгъэр социальнэ мэхьанэ зиIэ Iофыгъохэм язэшIохын ары. Зэхэубытэгъэ бюджетым сомэ миллион 413-рэ рагъэхьагъ. КIэлэпIупкIэм итын ылъэныкъокIэ зэхафын фэе Iоф мини 4-м ехъу ГъэIорышIапIэм IэкIэлъыгъ. Ахэм ащыщэу Iоф мин 1,5-м ехъур гъэцэкIагъэ хъугъэ, сабыйхэм сомэ миллион 49-рэ фэдиз афызэкIагъэкIожьыгъ. КIэлэпIупкIэр бэшIагъэу зымытыхэрэм алъэныкъокIэ уголовнэ Iофи 198-рэ къызэIуахыгъ, 2016-рэ илъэсым а пчъагъэр 177-рэ хъущтыгъэ.\nКъолъхьэ тын-Iыхыным пэшIуекIогъэныр, хэбзэгъэуцугъэм диштэу пшъэрылъхэр гъэцэкIэгъэнхэр Iофыгъо шъхьаIэхэм ащыщэу ГъэIорышIапIэм ипащэ къыгъэнэфагъ. Джащ фэдэу хэбзэIахьхэр, административнэ тазырхэр, нэмыкIхэри игъом зымытыхэрэм алъэныкъокIэ Iофэу ашIагъэм Дмитрий Лабазовыр къытегущыIагъ. 2018-рэ илъэсым анахьэу анаIэ зытырагъэтыщтхэр къыгъэнэфагъэх.\nЗэхэсыгъом икIэух илъэсым изэфэхьысыжьхэм къадыхэлъытагъэу зипшъэрылъхэр анахь дэгъоу зыгъэцэкIэгъэхэ къулыкъушIэхэр ведомственнэ тынхэмкIэ къыхагъэщыгъэх, ахэм афэгушIуагъэх.


Хэкум ис Адыгэ ныбжьыкIэхэр Шам (Сирием) щыпсэурэ Адыгэхэм афэгумыкIых » NatPress.NET - Национальное Агентство Новостей России\nNatPress.NET - Национальное Агентство Новостей России » В Мире » Диаспора » Хэкум ис Адыгэ ныбжьыкIэхэр Шам (Сирием) щыпсэурэ Адыгэхэм афэгумыкIых\n01:34 Суббота 0 3 736\nДиаспора 3 736 0\nХэкум ис Адыгэ ныбжьыкIэхэр Шам (Сирием) щыпсэурэ Адыгэхэм афэгумыкIых\nМэкъуогъум и 3-м Адыгэ Интернет Порталэу elot.ru иадминистрациерэ порталым ныбжьыкIэу хэлажьэхэмрэ Шам ис Адыгэхэм яхьылIагъэу джэпсалъэ къатыгъ. Ар зыфэгъэзагъэр Урысые Зэгохьаныгъэм ипрезидентэу Димитри Медведевыр, Дунае Адыгэ Хасэм итхьэматэу Аджахъо Къаншъаубый, Адыгэ ик1и Къэбэртэе-Бэлъкъар Республикэхэм япащэхэу Къанэкъо Арсенрэ Тхьэкущынэ Асланрэ, Темерзов Рэщыд ыкIи Адыгэ организациеу щыIэ пстэухэм.\nДжэпсалъэм къыщаIо ахэр Шам къыщыхъухэрэм лъэшэу зэрагъэгумэкIыхэрэр ыкIи ащ цIыфыбэ зэрэхэкIуадэрэр къыхагъэщы. Шам заор нахь лъэшы зэрэщыхъущтым ыкIи ащ Адыгэхэр зэрэхэкIодэн зэрилъэкIыщтым къыкIагъэтхъы.\nДжэпсалъэм икIэухым Адыгэхэр хэкум къащэжьынхэу пащэхэм зафагъазэ.\nМыекъуапэ щылажьэрэ Хэкум къэзгъэзэжьыхэрэм IэпыIэгъоу афэхъурэ организациеу «ДАР» зыфиIорэм итхьэматэу Сташъу Андар Натпрессым къызэрэриIуагъэмкIэ, мафэ къэс Шам ис Адыгэхэм телефонкIэ адэгущыIэ яIофхэр зытетыр зэригъэшIэным пае. «Сирием бырсырэу къыщыхъухэрэм непэ нэс джыри Адыгэ ахэкIодагъэп, ау мы Iофым уигъэгумэкIынэу щыт», - еIо СтIашъум.\nКъэIогъэн фае, Шам нэбгырэ мини I80-рэ фэдиз Адыгэу исэу къатхы, ахэр къоджэ 20 фэдизмэ ащэпсэух, къалэхэу Дамаск, Алепо, Хьумс Адыгэ мин пчъагъэхэр ащэпсэух, нэмык1 къалэу Сирием итхэм Адыгэ нэбгыри шъэ пчъагъэхэри адэсых.


Здесь может быть любой текст. Здесь может быть любой текст. Здесь может быть любой текст. Здесь может быть любой текст. Здесь может быть любой текст. Здесь может быть любой текст. Здесь может быть любой текст. Здесь может быть любой текст. Здесь может быть любой текст. Здесь может быть любой текст. Здесь может быть любой текст Здесь может быть любой текст. Здесь может быть любой текст. Здесь может быть любой текст. Здесь может быть любой текст. Здесь может быть любой текст. Здесь может быть любой текст. Здесь может быть любой текст. Здесь может быть любой текст. Здесь может быть любой текст.\nЗдесь может быть любой текст. Здесь может быть любой текст. Здесь может быть любой текст. Здесь может быть любой текст. Здесь может быть любой текст. Здесь может быть любой текст. Здесь может быть любой текст. Здесь может быть любой текст. Здесь может быть любой текст. Здесь может быть любой текст. Здесь может быть любой текст. Здесь может быть любой текст. Здесь может быть любой текст.\nЗдесь может быть любой текст. Здесь может быть любой текст. Здесь может быть любой текст. Здесь может быть любой текст. Здесь может быть любой текст. Здесь может быть любой текст. Здесь может быть любой текст. Здесь может быть любой текст. Здесь может быть любой текст. Здесь может быть любой текст. Здесь может быть любой текст. Здесь может быть любой текст. Здесь может быть любой текст. Здесь может быть любой текст. Здесь может быть любой текст. Здесь может быть любой текст. Здесь может быть любой текст. Здесь может быть любой текст. Здесь может быть любой текст. Здесь может быть любой текст. Здесь может быть любой текст. Здесь может быть любой текст.


БэшIагъэу тэгъэфедэхэми, яшIуагъэ икъоу тшIэрэп\nАрэущтэу тIон тлъэкIыщтэу къытшIошIы непэ тызытегущыIэ тшIоигъо гъомылэм — пынджым фэгъэхьыгъэу.\nПынджыр бэшIагъэ зыдгъэфедэрэр, ау уз зэфэшъхьафхэм яIэзэгъэнымкIэ ар къызэрэпшъхьапэщтыр бэмэ ашIэу пIон плъэкIыщтэп.\nНароднэ медицинэм Iэзэн IофхэмкIэ ыгъэфедэрэр пынджыцэхэр ары ныIэп. Пындж крупэр ахашIыкIы пындж къызэрыкIоми, укъэбзыгъэми («полированный» зыфаIорэм). Ащ къыхэкIэу шIуагъэу а гъомылапхъэм хэлъыри зэтекIы. Укъэбзыгъэ (полированнэ) пынджым тхъоу, клетчаткэу, витаминэу хэлъыр бэкIэ нахь макI. Ар дэгъоу нэгъум «егъэжъожьы», нахь IэшIэх къыфэхъу, крахмалэу хэлъыри бэ (процент 74-рэ).\nПынджыр Iэзэн лъэныкъомкIэ нахьыбэрэ зэрагъэфедэрэр, анахьэу кIэлэцIыкIухэмкIэ, кIоцIузым пай. А узым еIэзэгъэным фэшI ныбжь зиIэхэм псыкIэ гъэжъогъэ пынджэу щыгъу зыхэмылъыр ары агъэфедэмэ нахьышIур. КIэлэцIыкIухэм —пынджыр зыхэжъукIыгъэ псыр.\nАнахь шIогъэ шъхьаIэу пынджым иIэу къыхагъэщырэр пкъышъолыр зэриукъэбзырэр ары. Ащ имызакъоу, нэгушъор нахь дахэ ешIы, уегъэрэхьаты, дэгъоу уегъэчъые, жэкIоцIым мэ Iае къыдэмыунымкIи амалышIу, бэрэ цIыфыр зысымэджэгъэ уж ишхэн зыпкъ регъэуцожьы, жъэжъыехэмкIэ федэ, быдзыщэри нахьыбэ зэришIырэр агъэунэфыгъ.\nОшIэ-дэмышIэу лъэшэу къыхэлъэдэрэ узхэр кIоцIым къытехьэхэу зишэнхэм («колики» зыфаIохэрэр зиIэхэм) пынджыр амыгъэфедэмэ нахьышIу. Джащ фэд, ар ашхыным зыщадзыен фае пщэрыщэ хъухэрэми, кIэтIый зэхэлъыр унэкIыгъэныр къин къызыщыхъухэрэми.\nЧыихъыр, тхьабыл плъыр-стыр узыр\nСтэчаным из пынджым псы стэчани 7 кIэпкIэнышъ, къэкIырэ Iэзэгъу уцэу мятэм щыщ джэмышхышъхьэ хэптэкъощт ыкIи къэбгъэжъощт. А зэхэжъухьагъэр бжьынышъхьэу теркэмкIэ бгъэушъэбыгъэм кIэпкIэщт. СыхьатитIу тешIэ къэс ащ щыщэу стэчаным ызыщанэм уешъозэ пшIыщт. Бжьынымрэ мятэмрэ бгъэфедэнкIэ дэгъу нэгъу-кIэтIый зэхэтым уеIэзэнымкIэ.\nМы узым еIэзэгъэным пае народнэ медицинэм ыгъэфедэрэр пындж-компот диетэр ары. Мафэ къэс 6 уешъон фае компот IэшIу стэчан зырыз, а мафэхэм ащыщэу 2-м — пындж пIэстэ (кашэ) IэшIоу щыгъу зыхэмылъэу псыкIэ гъэжъуагъэр кIыгъоу. Мафэ къэс пшхын фае пхъэшъхьэ-мышъхьэ килограммрэ ныкъорэ, пындж грамм 50 ыкIи шъоущыгъу грамми 120-рэ. Компотымрэ пындж пIастэмрэ ахэр ахэхьащтых.\nОды зыпшIыныр, ар зыушэтыгъэхэм къызэраIорэмкIэ, сыдигъуи IэшIэхэп. Мыщ зигугъу къыщытшIыщтыри гъэцэкIэгъуаеу щымытыми, угу рихьын дэдэми тетэпын фае, ау ищыкIагъэмэ, псауныгъэмкIэ федэ хъущтмэ, къыхэпхы хъущт.\nПындж грамми 100-р псы литритIум къыщыбгъэжъощт. Нэужым а псыр кIэбгъэчъынышъ, зэфэдиплIэу бгощынышъ, мафэм плIэгъогогъо уешъозэ пшIыщт. Ащ кIыгъоу мафэм тIогъогогъо пындж гъэжъуагъэу псы зыкIэбгъэчъыгъэр (ар тIоу бгощынышъ) пшхыщт. Арэущтэу мэфи 3 — 4-м пындж диетэм «утесыщт».\nПкъышъолым щыгъур щызэIумыкIэнымкIэ, къупшъхьэ зэрытыпIэхэм ар адэлъы мыхъунымкIэ пынджым ишIуагъэ къэкIо. Народнэ медицинэм къызэриIорэмкIэ, ащ пае мафэ къэс, пчэдыжьышхэ умышIызэ, пындж мыжъо джэмышхышъхьэ е тIу дэгъоу бгъэунэшкIузэ пшхыщт. Арэущтэу тхьамафэрэ пшIыщт.\nДжыри зы гъомылапхъэ кIэкI дэдэу игугъу къэтшIы тшIоигъу. Ар фыгур ары.\nМыщ белокэу хэлъым ибагъэкIэ пынджми, хьэми ашIокIы, дагъэу хэтымкIэ ыпэ итыр зэнтхъыр ары. Джащ фэдэу витамин зэфэшъхьафыбэхэмкIэ, аминокислотэхэмкIэ баи. Фосфорэу фыгум хэлъыр лым хэлъым фэди 1,5-рэ хъоу шIэныгъэлэжьхэм агъэунэфыгъ.\nНароднэ медицинэм фыгур пкъышъолым кIуачIэ къезытырэ, лыпцэхэр нахь пытэ зышIырэ гъомылапхъэу елъытэ. Антибиотикхэр зыгъэфедэхэрэм фыгур яIанэ нахьыбэрэ тетымэ нахьышIу, сыда пIомэ ахэм ауж пкъышъолым къыхэнэгъэ продуктхэу зизэрар къакIохэрэр къыхещых.\nИлъэсым нахьыбэрэ щылъыгъэ фыгур бгъэфедэ хъущтэп. Крупэр бэрэ щылъыгъэ зыхъукIэ, гъомылапхъэр дыджы мэхъу. ЕтIани фыгур нэгъум нахьыбэрэ «егъэжъожьышъ», нахь къин къыщэхъушъ, нэгъу-кIэтIый уз зиIэхэм амыгъэфедэмэ нахьышIу.\nЧэтэн дзыо цIыкIум фыгоу табымкIэ бгъэплъыгъэр иптэкъонышъ, «гайморовые пазухи» зыфаIохэрэм атеплъхьащт.\nЛыпцэхэр пытэнхэм пае\nФыгу стэчаным псы стэчани 4 кIэпкIэнышъ, ащ дэгъэ джэмышхышъхьитIурэ щыгъу тIэкIурэ хэплъхьащтых. МэшIо макIэм тебгъэуцонышъ, фыгур дэгъоу мэушъэбыфэ къэбгъэжъощт. Арэущтэу гъэжъогъэ фыгум котлетхэри, щэлами, нэмыкI шхыныгъохэри хэпшIыкIынхэ плъэкIыщт.\nФыгур дэгъоу плъэсынышъ, тIэкIу бгъэгъушъыщт. Нэужым ащ псыжъо кIэпкIэщт. СыхьатитIум ар щыбгъэтынышъ, псыр кIэбгъэчъыжьыщт. Стэчаным ызыныкъо зырызэу мафэм щэгъогогъо а псым уешъощт ушхэным ыпэкIэ.


Мамыр щыIакIэм фэбэнагъ — Адыгэ макъ\nМамыр щыIакIэм фэбэнагъ\nХэгъэгу зэошхом ТекIоныгъэр къызыщыдахыгъэ мафэр Урысые къэралыгъомкIэ мэфэкIышхоу щыт, щыпсэухэрэр а мафэм рэгушхох, зэо мэхъаджэм хэлэжьагъэхэр, щыфэхыгъэхэр агу къагъэкIыжьых, якъэбар лъагъэкIуатэ. Сэри сятэжъэу Пэнэшъу Юсыф Лыгъуцэ ыкъор Хэгъэгу зэошхом хэлэжьагъ, уIагъэхэр тещагъэхэу къыгъэзэжьыгъ. Ащ фэгъэхьыгъ ситхыгъэ.\nТэтэжъ 1917-рэ илъэсым къуаджэу Пэнэжьыкъуае къыщыхъугъ. Унагъо ригъэжьэгъэ къодыеу, 1941-рэ илъэсым жъоныгъуакIэм Дзэ Плъыжьым ащагъ. Мамырэу, рэхьатэу цIыфхэр псэущтыгъэх, яIофхэм ауж итыгъэх. Ау, ошIэ-дэмышIэу дунаир къызэIэхьагъ, чIыгур къэсысыгъ, цIыфхэр къэгумэкIыгъэх, зэкIэри къэчэфынчъагъэх. Заор къежьагъ.\nНэмыц техакIохэр дэгъоу зэтегъэпсыхьагъэхэу, мамыр Iуагъэу тикъэралыгъо къыдыряIагъэр аукъуи, ошIэ-дэмышIэу зао къыташIылIагъ. Якъухьэлъатэхэм тикъалэхэр акъутэхэу рагъэжьагъ, тикъэралыгъо гъунапкъэ къэзыухъумэрэ дзэкIолIхэр зыдэщыт чIыпIэхэм щэр къaтырaпхъэнкlaгъ, ятопхэри къызэлъыуагъэх. Ахэм ауж ятанкхэр къежьагъэх, гъунапкъэм къызэпырыкIыхи, тичIыгу къихьэхэу рагъэжьагъ.\nАу тидзэкIолIхэр, командирхэр щтагъэхэп, зэкIэри зыч-зыпчэгъоу зэгоуцуагъэх, пыеу къатебэнагъэм зэгурыIожьхэзэ пэуцужьыгъэх. Ахэм сэ сятэжъэу Юсыф Лыгъуцэ ыкъор ахэтыгъ. Зэо мэшIошхом ымэ апэ къызэугъэмэ ащыщыгъ.\nАпэрэ мафэхэм, пыир нахь лъэшыти, къызэкIэкIонхэ фаеу хъугъэх. Пыим тичIыгу зэриулъэгурэр, тикъалэхэр, тичылэхэр къабгынэхэзэ къызэрэзэкIакIохэрэр агу лъэшэу къеощтыгъ. Арэу щытми, агу агъэкIодыгъэп тидзэкIолIхэм.\nТэ, ныбжьыкIэхэм, тлъэгъугъэп ыкIи зэхэтхыгъэп топ омакъи, зэхэтшIагъэп цIыфхэр хьазабэу зыхэтыгъэхэри. Ситэтэжъ фэдэу а зэошхор къызежьэм ныбжьыкIэхэу пыим пэуцужьыгъэхэм яхьатыркIэ непэ тэ мамырэу тэпсэу, ошъогури къаргъоу ташъхьагъ ит.\nАпэрэ мафэхэм пыидзэм бэ тичIыгоу ыштэгъагъэр, гъэрэу ыубытыгъагъэри макIэп. Ау сэ ситэтэжъ фэдэу заом Iутыгъэхэм пыир къагъэуцугъ.\nАпэрэ мафэм къыщегъэжьагъэу тилъэпкъэгъоу нэбгырэ 84-рэ ситэтэжъ кIыгъугъ. Тэтэжъ зыхэтыгъэ полкыр Сталинград шъолъырым 1942-рэ илъэсым щызэхащагъ. А полкым гъэхъагъэу ышIыгъэмэ ащыщ шъущызгъэгъуазэ сшIоигъу. Мы къэстхырэр зыкъэухъумэжьыгъэнымкIэ Министерствэм ихъарзынэщэу къалэу Подольскэ дэтым сятэу Алый къыхихыгъэу шъо нэIуасэ шъуфэсэшIы.\nА полкыр ренэу пстэуми апэ итыгъ, тидзэхэр зыщылъыкIотэрэ гъэзапIэм псыхъохэу апэ къыщифэхэрэм арызэпырыкIынхэу лъэмыджхэр ашIыщтыгъ. Апэ уиты хъумэ, ренэу пыим упэуцужьын фэягъэ. къухьэлъатэхэм рэхьатныгъэ къарамытыми, пыим итопхэри ренэу къяохэу, ицIыфхэри къатебанэхэми, полкым ипшъэрылъ ыгъэцакIэщтыгъ. Апэ ситэтэжъ зенитнэ-пулеметнэ ротэм хэтэу зэуагъэ, етIанэ разведкэм фэгъэзэгъэ ротэм ащэжьи, заор разведчикэу ыухыгъ.\nЗаор кIозэ партием хэхьагъ. Сятэшэу Адам къызэриIуатэрэмкIэ, зэкIэри партием хагъахьэщтыгъэп. Сыда пIомэ апэ ренэу уитын, сыд фэдэ чIыпIэ уифагъэми, къызэкIакIо уимыIэу пыим уезэон фэягъ.\nХъарзынэщым къызэрэхэкIыгъэмкIэ, ситэтэжъэу Пэнэшъу Юсыф Лыгъуцэ ыкъор 1945-рэ илъэсым, кIымафэм, чIыпIэу Валиска лъэшэу къыщауIагъ. Зэо хьылъэ ащ щыкIуагъ, ау тидзэкIолIхэр къызэкIэкIуагъэхэп, фашист нэбгыри 150-рэ аукIыгъ, 75-рэ гъэрэу къаубытыгъ, зы полковник аукIыгъ. А чIыпIэм нэмыкI тидзэкIолIхэр къэсыхи, пыеу къэнагъэхэм зыкъарагъэтыгъ. Ситэтэжъ зыхэтыгъэ полкыр псэемыблэжьэу нэмыцхэм зэрязэуагъэм пае къэралыгъо тынхэр къыфагъэшъошагъэх: «За отвагу», «За оборону Кавказа», «В боях за Днепр», «За победу над Германией», нэмыкIхэри.\nАпэрэ мафэм къыщегъэжьагъэу заор аухыфэ зэгъусэхэу зэдэзэуагъэх ситэтэжърэ тигъунэгъу чылэу Гъобэкъуае щыщэу ГъукIэлI Мосэрэ.\nТэтэжъ уIэгъэшхо телъыти, заом зи хишIыхьажьынэу хъугъэп икIэухым, сымэджэщым чIэлъыгъ. Ау ГъукIэлI Мосэ Мышъэост ыкъор Берлин зыштагъэмэ ащыщ. Ситэтэжъ игъусагъэхэу апэрэ зэо мафэхэм зэгуащыхи нэмыкI чIыпIэхэм пыим щезэуагъэхэр псаоу къэкIожьыгъэх: Джэджэхьаблэ щыпсэухэу Хьашхъуанэкъо Хьамид Уцужьыкъо ыкъор, Мыгу Нэкъар Хьанэшъу ыкъор, Едэпсыкъуае щыщэу Тэтэр Мышъэост Чэлэхъу ыкъор, ДжамбэчыекIэ — Хьатэмэ Нур Мыхьамодэ ыкъор, Пэнэжьыкъуае щыщэу Хьабэхъу (Хабахумов) Арамбый Махьмудэ ыкъор.\nСитэтэжъ фэдэу тидзэкIолI миллион пчъагъэ зэо мэшIошхом пэуцужьыхи, ар агъэкIосагъ. А лъэхъаным ныбжьыкIэхэм 1941 — 1945-рэ илъэсхэм заом лIыблэнагъэу щызэрахьагъэм ишIуагъэкIэ тэ непэ мамырэу тэпсэу. Тэ къыдгурэIо, шъоры, тятэжъхэр, тянэжъхэр ТекIоныгъэр къыдэзыхыгъэхэр. Ащ пае шъо дунаир шъухъожьыгъэми, лъэшэу тышъуфэраз.\n1945-рэ илъэсым ситэтэжъ заом къикIыжьи икъуаджэ къэкIожьыгъ. Мэкъумэщ Iофхэм ауж ихьагъ. Шъэуитфырэ пшъэшъиплIырэ ыпIугъэх, ылэжьыгъэх. 1996-рэ илъэсым дунаир ыхъожьыгъ. Ау джы къызынэсыгъэми игугъу цIыфхэм шIукIэ ашIы.\nДэгъоу ситэтэжъ къэсэшIэжьы, ренэу къысIугушIощтыгъ. Сэ Бэщыкъо лъэпкъым унагъо сихьагъэу сахэс, кIалэрэ пшъашъэрэ сиIэх. Джы сипшъэрылъ шъхьаIэхэм ащыщ къыткIэхъухьэхэрэм хэгъэгум итарихъ, апсэ емыблэжьэу къэзгъэгъунагъэхэм лIыхъужъныгъэу зэрахьагъэр язгъэшIэнхэр. Ситэтэжъэу Пэнэшъу Юсыф ахэм зэу зэращыщыр, тинепэрэ мамыр щыIакIэ къытфэзыухъумагъэхэм ар зэрахэтыгъэр сибынхэм къафэсэIуатэ. Тэтэжъыр щысэшIу зэрафэхъущтым, зэрэрыгушхощтхэм сицыхьэ телъ.\nБэщыкъо (Пэнэшъу) Саид.\nПредыдущая Iоныгъом бэнэщтхэр къахэщыгъэх\nСледущая Узыгъэгушхорэ ныбжьыкI


Адыгеим и ЛIышъхь: «Урысые Федерацием и Президент къыгъэнэфэгъэ пшъэрылъхэр чIыпIэхэм ащыгъэцэкIэгъэным мэхьанэшхо иI» — Адыгэ макъ\nАдыгеим и ЛIышъхь: «Урысые Федерацием и Президент къыгъэнэфэгъэ пшъэрылъхэр чIыпIэхэм ащыгъэцэкIэгъэным мэхьанэшхо иI»\nРедактор 10.06.2019 КЪЭБАРЫКlЭХЭР, ПОЛИТИКЭР, ЭКОНОМИКЭР\nУрысые Федерацием и Президентэу Владимир Путиныр Петербург щыкIогъэ дунэе экономическэ форумым ипленарнэ зэхэсыгъо тыгъуасэ къыщыгущыIагъ. Адыгеим и ЛIышъхьэу КъумпIыл Мурат форумым исессие хэлэжьагъ.\nВладимир Путиным зэхэсыгъор къызэIуихызэ, къэралыгъохэм, правительствэхэм япащэхэм, Петербург щыкIорэ дунэе экономическэ форумым хэлажьэхэрэм шIуфэс къарихыгъ, Урысыем дэгъоу къызэрэфыщытхэм, зэдэлэжьэныгъэ къыдыряIэным зэрэфэхьазырхэм апае зэрафэразэр ариIуагъ.\nДунэе политикэмкIэ, хэгъэгум социальнэ-экономикэ хэхъоныгъэ ышIынымкIэ Урысыем непэ ыпашъхьэ пшъэрылъышхоу итхэм Урысые Федерацием и Президент къащыуцугъ. Владимир Путиныр игъэкIотыгъэу программэхэмрэ стратегиехэмрэ къатегущыIагъ. Анахьэу ахэр зытегъэпсыхьагъэхэр промышленнэ, технологическэ хэхъоныгъэ шIыгъэныр, щынэгъончъагъэ щыIэныр, цIыфхэм ящыIэкIэ-псэукIэ зыкъегъэIэтыгъэныр, бизнесым зегъэушъомбгъугъэныр ары. Ахэм къапкъырыкIхэзэ лъэпкъ проектхэр зэрэзэхагъэуцуагъэр къэралыгъом ипащэ къыхигъэщыгъ.\nПолитикэмкIэ Урысыем къыпэуцужьыхэу кIуачIэкIэ ежьхэм яеплъыкIэхэр языгъаштэ зышIоигъохэм гупшысакIэу яIэм Урысые Федерацием и Президент къытегущыIагъ. Мы лъэныкъомкIэ тихэгъэгу екIолIакIэу иIагъэр зэрэзэмыхъокIыгъэр Президентым хигъэунэфыкIыгъ. Ащ фэдэ еплъыкIэр зыфэкIожьырэр политикэ шъхьэихыгъэ зехьэгъэныр, лъэпкъ, политикэ зэфыщытыкIэхэр нахьышIу шIыгъэнхэр, хэхъоныгъэ ашIынымкIэ шъолъырхэм зэфэдэ амалхэр ягъэгъотыгъэнхэр ары. ОпытышIоу, проект дэгъоу щыIэхэм афэгъэхьыгъэ къэбархэр аугъоинэу Владимир Путиным игъо афилъэгъугъ ыкIи ащкIэ къадырагъэштэнэу нэмыкI хэгъэгухэми, дунэе организациехэми къяджагъ.\n«Экономикэм ылъэныкъокIэ гъэхъэгъэ шIукIаехэр тиIэх. 2011 – 2017-рэ илъэсхэм гурытымкIэ илъэс къэс проценти 2,8-кIэ экономикэм хэхъоныгъэ ышIыгъ. Мы аужырэ илъэсхэм проценти 3-м ехъукIэ ащ зыкъиIэтыгъ. Сэ сызэреплъырэмкIэ, къэралыгъохэм япащэхэри, тэри теуцолIэжьын фае экономикэм хэхъоныгъэ зэришIырэм емылъытыгъэу, гухэкI нахь мышIэми, экономическэ зэфыщытыкIэхэмкIэ кризисым тызэрэхэтым. Мы аужырэ илъэсипшIым къыкIоцI Iофыгъохэр бэу мыщ щызэтырихьагъэх. ЫпэкIэ къызэрэтшIошIыщтыгъэм нахьи Iофыгъохэр бэкIэ нахь иных», — хигъэунэфыкIыгъ Урысые Федерацием и Президент.\n«Амалэу сиIэр къызфэзгъэфедэзэ, шъолъырхэм япащэхэм, Президентым и Полномочнэ лIыкIохэу федеральнэ шъолъырхэм ащыIэхэм сялъэIу лъэпкъ проектхэмрэ нэмыкI проектхэмрэ унэе капиталхэр ахэлъхьэгъэнхэмкIэ Iофэу ашIэрэр агъэлъэшынэу. ИнвестициехэмкIэ Урысые фондым иамалхэмрэ уахътэм диштэрэ нэмыкI амалхэмрэ мыщкIэ къызфагъэфедэн фае», — къыIуагъ Владимир Путиным.\nПетербург щыIэгъэ дунэе экономическэ форумым ипленарнэ зэхэсыгъо икIэуххэм къатегущыIэзэ, Адыгеим и ЛIышъхьэ хэгъэгум и Президентэу Владимир Путиныр зылъыIэсыгъэ Iофыгъохэм мэхьанэшхо зэряIэр, пшъэрылъэу ащ къыгъэуцугъэхэм ягъэцэкIэн шъолъырхэм акIуачIэ зэрэзэдырахьылIэн фаер къыхигъэщыгъ.\n«Урысые Федерацием и Президентэу Владимир Путиныр пленарнэ сессием къыщыгущыIэ зэхъум анахьэу къызыщыуцугъэр цIыфхэм ящыIэкIэ-псэукIэ зыкъегъэIэтыгъэныр ары. А лъэныкъор ары тэри анахьэу тынаIэ зытедгъэтын фаер. Лъэныкъо пстэури къыдэтлъытэзэ, тиIофшIэн зэхэтщэн фае. Кадрэ, интеллектуальнэ амалхэм зыкъягъэIэтыгъэным, IофшIэпIэ чIыпIакIэхэр зэхэщэгъэнхэм, республикэм нахьыбэу инвестициехэр къыхалъхьанхэм, бизнесыр шъхьэихыгъэу зэхэщэгъэным, социальнэ пшъэрылъхэм ягъэцэкIэн, хабзэм икъутэмэ пстэуми аштэрэ унашъохэр шIуагъэ къытэу агъэцэкIэнхэм нахь икъоу тадэлэжьэн фае. Къэралыгъом ипащэ къыгъэнэфэгъэ пшъэрылъхэм язэшIохынкIэ республикэми, нэмыкI шъолъырхэми опытэу яIэр къызфэдгъэфедэщт», — къыIуагъ КъумпIыл Мурат.\nПредыдущая «Пшъэрылъ шъхьаIэу тиIэр – лъэпкъ проектхэм ягъэцэкIэн»\nСледущая 8 Haziran Sosyal Hizmetler Emekçileri Günü


ЩысэтехыпIэу щытыгъ — Голос Адыга\nРедактор 16.12.2019 16.12.2019 КУЛЬТУРЭР, КЪЭБАРЫКlЭХЭР\nАщ фэдизым БрантIэ Щэбан Iоф дэсшIагъ, типэщагъ. 1974-рэ илъэсым къыщегъэжьагъэу институтым методикэмкIэ икабинет сырипащэу Iоф сшIагъэ. Институтым сыкъызэрэIухьэгъагъэр непэ фэдэу къэсэшIэжьы. Щэбан лъэшэу ынаIэ тетыгъ къыштэрэ IофышIэм иакъыл, исэнэхьат зынэсырэм. IофшIакIэ ошIэмэ зэригъашIэщтыгъ, уригъэблагъэти, къыбдэгущыIэщтыгъ.\nА лъэхъаным мазэ къэс тхьамафэ фэдизрэ еджапIэхэм тащыIэщтыгъ. Куп тыхъоу тыкIощтыгъ, тизакъоу тагъакIоуи хъущтыгъ. ЗэкIэ предметэу еджапIэм зэрэщеджэхэрэр тыуплъэкIущтыгъэх, кIэлэегъаджэхэм тишIуагъэ ядгъэкIыным тынаIэ тетыгъ, программэхэм зэхъокIыныгъэу афэхъухэрэм яхьылIагъэу тадэгущыIэщтыгъ. ТыкъызыкIожькIэ Щэбан тиугъоити, Iофхэм язытет къыфэтIуатэщтыгъ.\nСыгу къэкIыжьы «Отличник народного просвещения Российской Федерации» зыфиIорэ щытхъуцIэр къызысфагъэшъуашэм ар лъэшэу къызэрэсфэгушIогъагъэр. ЕтIанэ медалэу «Ветеран труда» зыфиIорэр къызысатым, «Сыда мыхэр къызкIысатыхэрэр, сэ джыри илъэс 35-рэ нахьыбэ сыныбжьэп» зесэIом, щхыпцIи «Илъэсхэр арэп щытхъуцIэр зэратырэр, IофшIагъэу цIыфым иIэр ары ахэр къызыкIакIохэрэр, ныбжьыкIэхэм агу къэпIэтын фае» къысиIогъагъ. Ащ фэдэу Щэбан иIофышIэмэ лъэшэу ынаIэ атетыгъ, афэдэгъугъ. Институтым илъэс 33-рэ ащ Iоф щишIагъ, Тхьэм джэнэт лъапIэр къырет, тэ, дэлэжьагъэхэмкIэ, ар ренэу тыгу илъ. А лъэхъаным институтым Iоф щызышIагъэхэу Гумэ Симэ, Сэкурэ С., Мурэтэ Фатимэ, Цуекъо Алый, Лапин А., Едыдж Аминэт ыкIи нэмыкIхэм ащ игугъу ренэу тэшIы.\nИнститутым сыкъызыIохьэм апэрэ курсхэм язэхэщэн лъэшэу сигъэгумэкIыщтыгъ, ау ахэр дэгъоу кIуагъэх, кIэлэегъаджэхэр разэ хъугъэх, лекциехэр агу рихьыгъэх. Ащ ыуж Щэбан къысаджи «Iоныгъом методистхэр еджапIэхэм кIощтхэшъ, ахэм уадэкIощт, яплъ урокхэр зэрэзэхафыхэрэм». КIэлэегъаджэхэм опытышхо яI, уадэгущыIэ хъумэ зыфэсакъыжь, дысэу зыпари ямыIу, ау о программэр дэгъоу зэрэпшIэрэр къагурыгъаIу. УзыдэгущыIэрэм цыхьэ къыпфишIын фае. КIэлэегъэджэ дэгъухэр хэкум исых, ахэм ащыщых Мамыщ Нурбый, Шъхьэлэхъо Дарихъан, И. Королевыр, И. Брафтыр. Ахэм зэкIэми илъэсыбэ хъугъэу Iоф ашIэ, шъхьэкIафэ къалэжьыгъ», къысиIогъагъ.\nИлъэс пчъагъэрэ Iоф зыдэсэшIэм БрантIэ Щэбан тымышIэрэ къыхэкIымэ, чылэ къэбар ымышIэу, ыдэжь тычIищэти, зэрэтшIын фаер къытиIощтыгъ. Зым зыр фиубыжьэу щытыгъэп, пэщэ дэгъугъ.\nЩэбан гъогу кIыхьэ, гъогу къин къыкIугъ. 1936-рэ илъэсым Адыгэ кIэлэегъэджэ училищым чIэхьагъ, щеджагъ. ЕтIанэ Хьатыгъужъыкъое еджапIэм кIожьыгъэ, илъэс 19 ыныбжьэу 1939-рэ илъэсым IофшIэныр ащ щыригъэжьагъ. Дзэ къулыкъур Москва щихьыгъ. Зэо ужым Щэбан Хьатыгъужъыкъое еджапIэм Iухьажьыгъ. Бэрэ ягугъу къышIыщтыгъ, щысэу къытфихьыщтыгъэх Iоф зыдишIэгъэ кIэлэегъэджэ IэпэIасэхэу Гумэ Юсыф, ПэкIэшхо Аюбэ, ЦуукI СултIан, Дэхъужъ Мыхьамодэ.\nЕджапIэм Iоф щишIэзэ кIэлэегъэджэ чаным гу къылъати, районом инспекторэу рагъэблэгъагъ. ЕтIанэ кIэлэегъаджэхэм яшIэныгъэхэм яхэгъэхъон пылъ Адыгэ хэку институтым ипэщэнэу агъэнафэ. А лъэхъаным институт щыIагъэп, кабинетэу щытыгъ. Арышъ, институтым игъэпсын Щэбан ыпшъэ дэкIыгъ. Икъу фэдизэу методист щыIагъэп, ахэр кIэлэегъэджэ дэгъухэм къахэпхынхэ фэягъ. Ежь Щэбан зы чIыпIэ исыщтыгъэп, ащ фэдэу Москва министерствэм кIуи, унэ цIыкIоу институтыр зычIэтым икъэбар ариIуагъ. ЕтIанэ урамэу Победэм тетыгъэ унэ цIыкIум методистхэр къычIэкIыжьхи, урамэу Лениным ыцIэ зыхьырэм тет унэ нахь зэтегъэпсыхьагъэм кIожьыгъагъэх. Джыри зэ къыхэзгъэщымэ сшIоигъу Щэбан пэщэ дэгъу дэдэу зэрэщыты-гъэр. ИIофшIэн хэшIыкIышхо фыриIагъ, Iоф зыдишIэрэ пэпчъ зытегъэпсыхьагъэр ышIэщтыгъ, умышIэрэр къыуиIожьы- щтыгъ, IофшIакIо пэпчъ ынаIэ тетыгъ.\nДиректор IэнатIэм зыIокIыжьым Щэбанэ музей къызэIуихыгъагъ. Ащ кIэлэегъэджэ анахь дэгъоу хэкум исыгъэхэм, гъэсэныгъэм хэкум гъогоу къыщикIугъэм афэгъэхьыгъэ материалхэр щиугъоигъагъэх.\nЩэбан ыцIэ, иIофшIакIэ хэкум имызакъоу, чIыпIабэхэм ащызэлъашIэщтыгъ. Москва министерствэм укIуагъэми, Краснодар ыкIи Налщык кIэлэегъаджэхэм яшIэныгъэхэм яхэгъэхъон пылъ институтэу адэтхэм яIофышIэхэр БрантIэ Щэбан шъхьэкIэфэшхо зэрэфыряIэр къахэщэу къыкIэупчIэщтыгъэх.\nА лъэхъаным тарихъымкIэ кIэлэегъаджэу щыIагъэр мэкIагъ, джы Адыгэ къэралыгъо университетым хэт факультетри тиIагъэп. Краснодар, Налщык, Москва кIозэ еджэн зылъэкIыщтыр мэкIагъэ. Сыгу къэкIыжьы тарихъымкIэ кIэлэегъаджэхэр зэримыкъухэрэм, ащкIэ методистхэр къыхэтхынхэ зэрэтымылъэкIырэм фэгъэхьыгъэу письмэ зэрэсигъэтхыгъагъэр. Бэрзэдж Нухьэ кIэтхагъэу 1982-рэ илъэсым Москва, министерствэм сигъэкIогъагъ. Сипшъэрылъ къэзгъэцакIи сыкъэкIожьыгъ, етIанэ Бэрзэдж Нухьэ къыфэкIуагъ письмэ. Ары егъэжьапIэ фэхъугъагъэр Адыгэ къэралыгъо университетым тарихъымкIэ факультет иIэ хъуным.\nБрантIэ Щэбан щысэ зытепхын пащэу щытыгъ.\nПредыдущая Зэнэкъокъум шъухэлажь\nСледущая Проектхэм яшIуагъэкIэ


Home » Adyghe » 05 Acts » 28\nМелит хыгъэхъунэм Паул къыщехъулІагъэхэр\nТыпсаоу тыкъызэнэжьым, а хыгъэхъунэм МелиткІэ* зэреджэхэрэр зэдгъэшІагъ. 2Хыгъэхъунэм исхэр шІугъэшхокІэ къытпэгъокІыгъэх. Ощхышхоу ыкІи чъыІэшхоу зэрэщытым пае, машІо ашІи, тэ зэкІэ тырагъэблэгъагъ. 3Паул чы бэу ыугъои, машІом зытырелъхьэм, фэбагъэм блэ горэ чыхэм къахигъэкІи, ыІэ къеуи, къыкІэрылэлэу къыкІэрынагъ. 4Хыгъэхъунэм исхэмэ блэр Паул ыІэ къыпылэлэу залъэгъум, зэраІожьыгъ:\n–Мы лІыр укІакІо горэу щытын фае; сыда пІомэ хым псаоу къыхэкІыжьыгъэми, Тхьэм ишъыпкъагъэ ар псэунэу фит ышІыгъэп.\n5Ау Паул ыІэ ыгъэсыси, блэр машІом хидзи, блэм иягъэ Паул къекІынэу хъугъэп.\n27:39 хытІуалэ – псэу чІыгум къыхахьэрэр ары. 28:1 Мелит – Малтэ ары.\n6«А лІыр бэгыщт е ошІэ-дэмышІэу зэхэфэнышъ, лІэщт», аІуагъ ахэмэ, ау бэрэ пэплъагъэхэу, Паул зи къыщымышІыгъэу залъэгъум, ягупшысакІэ зэблахъуи, «Мыр тхьэ гор», аІуагъ.\n7А чІыпІэм игъунэгъоу хыгъэхъунэм итхьаматэу Публый зыцІэм чІыгушхохэр щыриІагъэх. Ащ тыригъэблагъи, мэфищэ игуапэу тихьакІагъ. 8Публый ятэ плъырыстырымрэ ныбэузымрэ зыкІаубытагъэу пІэм сымаджэу хэлъыгъ. Паул сымаджэм ыдэжь ихьи, Тхьэм фелъэІуи, ыІэхэр тырилъхьэхи, ыгъэхъужьыгъ. 9Арэущтэу зэхъум, хыгъэхъунэм щыІэ нэмыкІ сымаджэхэри Паул ыдэжь къакІохи, Паул ахэри ыгъэхъужьыгъэх. 10Гъогогъу пчъагъэкІэ лъытэныгъэ къытфашІыгъ, тыкъызежьэжьыми, тищыкІагъэхэр къытфахьыгъ.\nПаул Рим къэлэшхом зэрэнэсыгъэр\n11Мэзищ зытешІэм, Александрие къалэм щыщэу, «Тхьэ ТIуазэхэр»* зыфаІорэ къухьэу, а хыгъэхъунэм кІымафэм щыІагъэм титІысхьи, ащ тыкъыщежьагъ. 12Сиракуз къалэм тыІухьи, мэфищэ ащ тыщыІагъ. 13Ащ тыкъыщежьи, Ригие къалэм тынэсыгъ. Зы мафэм ыуж къыблэм къикІырэ жьыбгъэр къепщэу ыубли, ятІонэрэ мафэм Путеол къалэм тынэсыгъ. 14Ащ тшы заулэ къыщыдгъотхи, ахэмэ адэжь мэфиблэ тыщыІэнэу къытэлъэІухи тырагъэблэгъагъ. Ащ нэужым Рим къэлэшхом тыкІонэу гъогум тытехьажьыгъ. 15Рим дэс тшыхэм тыкъызэрэкІощтыр зэхахыгъагъэти, «Аппый ЗэхэхьапІэ»* зыцІэ къалэмрэ «ХьэкІэщыпІищ»* зыцІэ къалэмрэ анэсы къытпэгъокІынхэу къэкІуагъэх. Паул ахэр зелъэгъухэм, Тхьэм щытхъу фишІи, гу къызыІэпишІыхьажьыгъ. 16Рим тыкъызынэсым, Рим тетыгъо зиІэхэм Паулрэ ежьым иухъумакІо дзэлІымрэ язакъоу дэсынхэу фит ашІыгъэх.\n28:11 Тхьэ ТІуазэхэр – Зевс зыфаІорэ тхьэ нэпцІым ыкъоу тІуазэхэу, Касторрэ Поллуксрэ ары. Къухьэ зыфыхэрэм а тхьэ нэпцІитІур агъэлъапІэщтыгъэх.\n28:15 «Аппый ЗэхэхьапІэ» зыцІэ къалэр – Рим къэлэшхом киломстрэ 70-кІэ пэчыжьэу, икъыблэ лъэныкъокІэ итыгъ.\n28:15 «ХьэкІэщыпІищ» зыцІэ къалэр – Рим къэлэшхом километрэ 55–кІэ пэчыжьэу. икъыблэ льэныкъомкІэ итыгъ.\nПаул Рим къэлэшхом къэбарышІур зэрэщигъэІущтыгъэр\n17Мэфищ нэужым Паул джуртхэм ятхьаматэхэр къаригъэщагъэх. Ахэр къызызэрэугъоихэм, ариІуагъ:\n–Сшыхэр, тэ тлъэпкъ мыхъун зи есымышІагъэу, тятэжъхэм яхабзэхэми сатемыкІыгъэ пэтми, Ерусалим сыщаубыти, Рим цІыфхэм саІэкІалъхьагъ. 18Ахэр сэ сиІоф зыхэплъэхэм ыуж, укІ зифэшъошэ мыхъун зи къысагъотылІагъэпти, сыкъатІупщыжьынэу фэягъэх. 19Ау джуртхэр Рим цІыфхэм сызэратІупщыжьыщтым зыпэуцужьхэм, Кайсарым сиІоф хьыкум тыришІыхьанэу сылъэІон фаеу хъугъэ. Ау сэ слъэпкъ седэоныр арэп арэущтэу зыфэсшІагъэр. 20Іофхэр арэущтэу зэрэщытхэр ары шъуслъэгъунэу ыкІи сыкъыжъудэгущыІэнэу шъукъызкІязгъэщагъэр. Шъыпкъэ, Израил цІыфхэр зыщыгугъыхэу, зыпаплъэхэрэм* пае Іэхъухэр стелъых.\n21–О уикъэбар зэрыт тхылъ горэ Иудей хэкум къикІэу къытфэкІуагъэп,– къыраІожыгъ ахэмэ. –Ащ дэжьым къикІыхэу, мыщ дэжьым къэкІогъэ тшыхэми ощ пае къэбар Іае горэ ыкІи къытфахьыгъэп ыкІи къытаІуагъэп. 22О уигупшысэхэр къапІохэзэ, тябгъэдэІумэ тшІоигъу; сыда пІомэ цІыфхэр тыдэкІи а цІыф купэу диным рыкІорэм* зэрэщыпэуцухэрэр тэ тэшІэ.\n23Зы мафэ горэ агъэнафи, Паул зэрыс унэм цІыф купышхо къэкІуагъ. Пчэдыжьым щегъэжьагъэу пчыхьашъхьэм нэсы Тхьэм и Тетыгъошхо* икъэбар Паул агуригъаІозэ, а тетыгъошхом шыхьат фэхъугъ. Пегъымбар Мусэ и Тэурат хабзэ итхэмрэ пегъымбархэм атхыгъэ тхылъхэм арытхэмрэ* ащыщхэм къяджэзэ, Паул Хьисэ ехьылІагъэу къыІохэрэр ашІошъ ыгъэхъуным пылъыгъ. 24Паул къыІуагъэхэр зы куп ышІошъ хъугъэ, нэмыкІхэми ашІошъ хъугъэп.\n25А джуртхэр зэгурымыІохэу зэбгырыкІыжьынхэм ыпэкІэ, Паул мы гущыІэхэр къыІуагъэх:\n–Тхьэм ы Псэ ЛъапІэ пегъымбар Ешай шъуятэжъхэм яхьылІагъэу шъыпкъагъэр къыригъэІуагъ:*\n28:20 Израил цІыфхэр зыщыгугъыхэу, зыпаплъэхэрэр – Мессихь ары.\n28:22 цІыф купэу диным рыкІорэр – еплъ 24:5.\n28:23 Тхьэм и Тетыгъошхо – еплъ 1:3.\n28:23 пегъымбар Мусэ и Тэурат хабзэ итхэмрэ пегъымбархэм атхыгъэ тхылъхэм арытхэмрэ – еплъ 13:15.\n26«Мы лъэпкъым ыдэжь кІуи, мырэущтэу еІу:\nШъо егъашІэм зэхэшъухы зэпытыщт, ау къыжъугурыІощтэп;\nшъо егъашІэм шъулъэгъу зэпытыщт, ау гу лъышъутэщтэп.\n27Сыда пІомэ мы цІыф лъэпкъым щыщхэм агухэм гулъытэ ямыІэ хъугъэ.\nАхэмэ атхьакІумэхэмкІэ жъажъэу зэхахы, анэхэри аупІыцІагъэх.\nАрэущтэу щымытыгъэмэ, анэхэмкІэ алъэгъущтыгъ,\nатхьакІумэхэмкІи зэхахыщтыгъ, агухэмкІи къагурыІощтыгъ,\nсадэжьи къагъэзэжьыгъэмэ, сэ ахэр згъэхъужьыщтыгъэх».\n28–Арышъ, цІыфхэр мыкІодхэу, Тхьэм къызэригъэнэжьхэрэм икъэбар хымэ лъэпкъхэм Тхьэм къызэранигъэсыгъэр шъо зэжъугъашІэ. Ахэри а къэбарым едэІущтых!\n29Паул а гущыІэхэр къызеІохэм, джуртхэр лъэшэу зэцІацІэхэзэ, унэм икІыжьыгъэх.\n30Паул чырэкІэ ыубытыгъэ унэм илъэситІум щыпсаоу, ыдэжь къакІорэ цІыф пстэури ригъэблагъэщтыгъэх. 31 Зы цІыфи зыкІи къыпэмыуцоу, Тхьэм и Тетыгъошхо икъэбар ыгъэІущтыгъ, Зиусхьанэу Хьисэ Мэссихь ехьылІагъэу гушхоныгъэкІи цІыфхэм аригъашІэщтыгъ.\n28:25-27 къыригъэІуагъ – еплъ Пегъымбар Ешай тхылъэу ытхыгъэм 6:9-10.\n‹ 27 up 06 James ›


РАССКАЗ ЗЫТХЫРЭМЭ ЯЖЭХ\nАдыгэ Республикэм иныбжьыкIэхэм IэпыIэгъу афэхъурэ фондэу «Гуфэсым» тхэкIо цIэрыIоу Кэстэнэ Дмитрий ыцIэкIэ зэнэкъокъоу зэхищагъэр зэрэкIорэм къытедгъэгущыIэнэу гущыIэгъу тыфэхъугъ тхакIоу, уасэ афэзышIырэ купым хэтэу Енэмыкъо Мэулид.\n- Рассказ тхыным пае Кэстэнэ Дмитрий фэгъэхьыгъэ зэнэкъокъур ныбжьыкIэмэ я Илъэс зэрэщызэхэшъущагъэм мэхьэнэ ин иI. Лъэпкъ шIэжьым, литературэм, пIуныгъэм татегущыIэ зыхъукIэ, ежъугъэжьэгъэ Iофыр зэрэлъыкIотэщтым тегупшысэ.\n- Зэнэкъокъур зэхэтщэным ыпэкIэ «Гуфэсым» ипащэхэр зэупчIыжьыгъэх. Кэстэнэ Дмитрий Бжъэдыгъухьаблэ къыщыхъугъ. Урым лъэкъуацIэр ехьыми, тилъэпкъэгъумэ адэпсэузэ адыгабзэр зэригъэшIэгъэ къодыеп - рылэжьэн, сэнэхьат фэхъун ылъэкIыгъ. Зэкъошныгъэм игъэпытэн тызэрэпылъыр щыIэныгъэм къыщыдгъэлъэгъоным, шIэжьэу тиIэм лъэхъаным диштэу зедгъэушъомбгъуным афэшI ащ фэдэ зэнэкъокъухэр ныбжьыкIэхэм ящыкIагъэх.\n- Рассказ тхыным пае зэнэкъокъур зэхэшъущэныр сыда къызыхэкIыгъэр?\n- Кэстэнэ Дмитрий Хэгъэгу зэошхом хэлэжьагъ. Кавказ шъолъырым щыригъажьи Берлин изэо гъогухэм анэсыгъ. Орденхэр, медальхэр къыфагъэшъошагъэх. Рассказхэр, повестхэр, романхэр ытхыгъэх. 1941-рэ илъэсым къыщыублагъэу УФ-м итхакIомэ я Союз хэтыгъ. Адыгэ тхылъ тедзапIэм итхьаматэу щытыгъ, депутатэу зэп зэрэхадзыгъэр. Бэ зылъэгъугъэ цIыфыр, щысэ зытырахырэ тхакIор ныбжьыкIэхэм нахьышIоу ядгъашIэ тшIоигъуагъ. Кэстэнэ Дмитрий «Псыхъохэр зэхэлъадэх», «ЛIы пхъаш», «Орэдым тамэ къыгокIэ», нэмыкIхэри ытхыгъэх, зэдзэкIын Iофыми пылъыгъ. НэмыкI тхакIоу тиIэхэр къэтыубыхэрэп Кэстэнэ Дмитрий тыкъызэрэщытхъурэм пае. ИшIушIагъэ къыхэтэгъэщы.\n- Кэстэнэ Дмитрий ныбжьыкIэхэм ашIогъэшIэгъонэу шъолъытэ.\n- Ары зэрэщытыр. НыбжьыкIэхэр литературэм нахьышIоу хэпщэнхэм пае щыIэныгъэм илъэныкъохэми афэбгъэсэнхэ фае. АдыгабзэкIэ дэгъоу тхэн, еджэн зылъэкIэу тиныбжьыкIэмэ ахэтыр макIэу тлъытэрэп. ЯшIэныгъэ хагъэхъоным фэшI IэпыIэгъу тафэхъу тшIоигъу.\n- Зэнэкъокъур зэрэкIорэм шъутегущыIэу къыхэкIыгъа?\n- Журналэу «Нэплъэгъум» икъыдэгъэкIын чанэу хэлажьэх Хъуажъ Нурыет, ЛIыпцIэкъо Ларисэ, Хъупсэрэкъо Саидэ, Цуамыкъо Марзыет, нэмыкIхэри тигъусэх. Зэхахьэу джырэблагъэ Адыгэ къэралыгъо университетым щытиIагъэм тхэным пыщэгъэ ныбжьыкIэхэр къыщыгущыIагъэх. Зэнэкъокъоу зэхэтщагъэм кIэщакIо фэхъугъэмэ ащыщ «Гуфэсым» ипащэу Едыдж Мэмэт. Рассказ птхыныр IэшIэхэп, ар ныбжьыкIэхэм зыдашIэжьы, яшIэныгъэ ауплъэкIу.\nЗэнэкъокъум хэта хэлажьэхэрэр?\n- Кэстэнэ Дмитрий фэгъэхьыгъэ зэнэкъокъум хэлэжьэщтхэр хэта къыхэзыхырэр?\n- ЗэхэщакIомэ мыщ фэдэ лъэныкъохэр къыдалъытэх. Ыныбжь илъэс 35-м блэмыкIыгъэу, зыкIи къытырамыдзэгъэ рассказхэр адыгабзэкIэ тхыгъэхэу зэнэкъокъум къырахьылIэнхэу ятэIо.\n- Рассказ тхьапша къырахьылIэщтыр, хэутыгъэу нэкIубгъо тхьапша къышъуатыщтыр?\n- Рассказыр нэкIубгъуи 3-м къыщымыкIэу, 15-м емыхъоу тхыгъэн фае. Зы нэбгырэм рассказитIу къытын ылъэкIыщт. Рассказхэр компьютеркIэ хэхыгъэхэу, экземпляритф хъухэу, зытхыгъэмэ ацIэхэр тедзагъэхэу, ятелефон, адресыр атетхагъэу щытын фае.\n- Мэулид, зэнэкъокъухэм ащытекIорэмэ шIухьафтынхэр афашIыхэу хабзэ. АщкIэ сыда къытэпIощтыр?\n- Апэрэ чIыпIэр къыдэзыхырэм сомэ мин 15, ятIонэрэм - мини 10, ящэнэрэм - мини\n- Зэнэкъокъур сыдигъуа заухыщтыр?\n- ПэшIорыгъэшъэу Iоныгъом и 30-м нэс зэнэкъокъур кIощтэу итхъухьагъ, ау нахьыбэ хэдгъэлэжьэным фэшI уахътэм хэдгъахъо тшIоигъу.\n- НэмыкI зэнэкъокъухэри зэхэшъущэщтха?\n- Къуекъо Налбый, Бэрэтэрэ Хьамидэ, Нэхэе Руслъан, нэмыкI тхакIохэм афэгъэхьыгъэ зэнэкъокъухэри ныбжьыкIэмэ ашIогъэшIэгъоныщтхэу тэлъытэ. Поэзием, прозэм апыщагъэхэм талъыплъэщт. Литературэм жанрэу иIэр макIэп, ныбжьыкIэмэ зызыщаушэтыщтыр нахьыбэ тшIынэу тыфай.\n- Рассказхэр тыда зэрахьылIэщтыр?\n- Бзэхэр зыщызэрагъэшIэрэ Гупчэу «Активыр» ары ныбжьыкIэмэ яIофшIагъэхэр зыщытыугъоирэр. Унэр урамэу Лениным ыцIэ зыхьырэм тет, 36-рэ.\n- Шъуигухэлъхэр къыжъудэхъунхэу шъуфэсэIо.\n- Сурэтым итыр: зэнэкъокъум изэхэщакIомэ ащыщэу Енэмыкъо Мэулид.


Адыгеим имэфэкI хигъэунэфыкIыгъ » NatPress.NET - Национальное Агентство Новостей России\nNatPress.NET - Национальное Агентство Новостей России » В Мире » Мероприятие » Адыгеим имэфэкI хигъэунэфыкIыгъ\n14:57 Четверг 0 6 034\nМероприятие 6 034 0\nАдыгеим имэфэкI хигъэунэфыкIыгъ\nЧъэпыогъум и 5-м Адыгэ Республикэм ыныбжь илъэс 20 хъугъэ. Адыгеим и къэлэ ыкIи район пстэуми мэфэкIым фэгъахьыгъэ Iоф тхьабзэхэр уахътэ заулэ шIагъэу рекIокIых.\nМэфэкIым ипэгъокIэу, чъэпыогъум и 4-м, Къэралыгъо филармонием мэфэкI зэхахьэ щыкIуагъ. Ащ хэлэжьагъэх Адыгэ Республикэм и ЛIышъхьэу ТхьакIущынэ Аслъан, Адыгеим и апэрэ Президентэу Джарымэ Аслъан, Темыр Кавказым ыкIи Къыблэ Федеральнэ шъолъырхэм ялIыкIохэр, нэмыкIхэри. Адыгеим щыпсэухэрэм къафэгушIуагъэх Урысыем и Президентэу Д.Медведевыр, УФ-м и Къэралыгъо Думэ и Пащэу В.Матвиенкэр, Къыблэ Федеральнэ шъолырымкIэ УФ-м и Президент илIыкIоу В.Устиновыр. Ахэмэ я телеграммэхэм зэфэсым къыщяджагъэх. Нэужым Адыгеим иартист цIэрыIохэр зыхэлэжьэгъэхэ концертыр къызэрэугъоигъэхэм къафагъэлъэгъуагъ.\nПчыхьэм Мыекъуапэ игупчэ Адыгеим и эстраднэ артистхэу Нэчэс Анжелика, ЛIыбзыу Аслъан, Эльдарэ Айдамыр, нэмыкIхэми концерт къыщатыгъ.\nЧъэпыогъум и 5-м пчэдыжьым щегъэжьагъэу Адыгеим мэфэкIыр хагъэунэфыкIынэу щырагъэжьагъ. Лениным ыцIэ зыхьырэ гупчэм район зэфэшъхьафхэм къарыкIыгъэ орэдыIо ыкIи къэшъокIо купхэм якъэгъэлъэгъон щырекIокIыгъ. Мыекъуапэ ипподромым мэфэкIым фэгъахьыгъэ шыгъачъэ щыкIуагъ.\nМэфэкI Iофтхьабзэхэм хэлэжьагъэх Къэралыгъо филармонием итворческэ купхэр: симфоническэ оркестрэр, оркестрэхэу «Русская удаль» ыкIи «Отрада» зыфиIохэрэр, орэдыIо купэу «Ошъутен», орэдыIохэу Нэгъой Маринэрэ Андзэрыкъо Чеславрэ. Джащ фэдэу Адыгеим щыпсэухэрэм къафэгушIуагъ Кубанскэ казачий хорыр, Къэралыгъо академическэ къэшъокIо купэу «Нальмэсыр». Лениным ыцIэ зыхьырэ гупчэм къыщызэрэугъоигъэхэм мэфэкIымкIэ къафэгушIуагъ Адыгеим и ЛIышъхьэу ТхьакIущынэ Аслъан.\nАдыгеим щыпсэухэрэм мэфэкI шIухьафтын лъапIэу афэхъугъ Урысые эстрадэм ижъуагъохэу Дмитрий Маликовым, Сосо Павлиашвили, орэдыIо купэу «Инь-Ян» зыфиоIорэм яконцерт. МэфэкIым кIэух дахэ фэхъугъ жъуагъотопыр.


Зэрар къымыхьэу | Адыгэ Макъ\nАвтор: Редакция\t/ 19.02.2019\t/ КЪЭБАРЫКlЭХЭР\t/\nООО-у «ЭкоЦентр» зыфиIорэм республикэм хэкIэу къыщиугъоирэр зэрищэлIэщт «экотехнопарк» Мыекъопэ районым истаницэу Кужорскэм дэжь щигъэуцунэу проектыр егъэхьазыры.\nПроектым хэкIыр зыщызэхадзыщт комплексышхо, чIыгъэшIухэр ащ зыщыхашIыкIыщт чIыпIэ ыкIи коммунальнэ пыдзэфэ пытэхэм апае полигон къыщыдэлъытагъэх, хэкI зэхэтэкъуагъэу къыращалIэрэр зэхэдзыгъэнэу ыкIи къыдэгъэкIыжьыгъэнэу амалхэр иIэщтых. БгъэкIодын умылъэкIыщтхэр ары полигоным ащэщтхэр. ЧIычIэгъыпсыхэм шIоир ахэмыхьаным, машIом зыкъыщимыштэным апае лъэхъаным къыздихьыгъэ шIыкIэ гъэнэфагъэхэр агъэфедэщтых. Мы хъызмэтшIапIэм машIуи, Iугъуи хэмытхэу, цыгъо, шъуае зыфэпIощтхэри хэмыхъохэу пыдзафэхэм адэзекIогъэн амал къытыщт.\nХэкIыр зэращэлIэщт ыкIи зыщызэхадзыщт чIыпIэм тыкъэзыуцухьэрэ дунаим иягъэу ригъэкIын ылъэкIыщтым пэшIорыгъэшъэу уасэу фашIыгъэм Мыекъопэ район администрацием щытегущыIагъэх. Ащ ыпэкIэ ар зэрэгъэпсыгъэщтым, къыщыдэлъытэгъэщтхэм республикэм исхэр ащагъэгъозагъэх, яеплъыкIэхэр зэрагъэшIагъ. Джыри мы общественнэ тегущыIэнхэми проект ухыгъэм къыщыдэлъытэгъэн фаехэмкIэ яшIошIхэр къащаIуагъ.\nМы уахътэм региональнэ паркым ипроект экологиемкIэ къэралыгъо уплъэкIунхэм афагъэхьазыры.


МэщбэшIэ Исхьакъ: «Президентым ипшъэрылъхэр зэкIэ цIыфхэм ящыIэкIэ-псэукIэ нахьышIу шIыгъэным фэгъэхьыгъ» — Адыгэ макъ\nМэщбэшIэ Исхьакъ: «Президентым ипшъэрылъхэр зэкIэ цIыфхэм ящыIэкIэ-псэукIэ нахьышIу шIыгъэным фэгъэхьыгъ»\nРедактор 26.04.2021 26.04.2021 КЪЭБАРЫКlЭХЭР\nУрысые Федерацием и Президентэу Владимир Путиным УФ-м и Федеральнэ ЗэIукIэ фигъэхьыгъэ Джэпсалъэм псауныгъэм икъэухъумэн, демографиер, экономикэр, унагъом IэпыIэгъу етыгъэныр анахь шъхьаIэу къызэрэхигъэщыгъэхэм мэхьанэшхо иIэу елъытэ Адыгеим, Къэбэртэе–Бэлъкъарым, Къэрэщэе-Щэрджэсым янароднэ тхакIоу, Урысыем IофшIэнымкIэ и ЛIыхъужъэу, УФ-м и Общественнэ палатэ и Совет хэтэу МэщбэшIэ Исхьакъ.\n— Федеральнэ ЗэIукIэм сыкъырагъэблэгъагъ, ау сыкIон слъэкIыгъэп. Арэу щытми, зы такъикъ блэсымытIупщэу седэIугъ. Къэралыгъо кIоцI Iофхэр, псауныгъэм икъэухъумэн, социальнэ политикэр, экономикэр ары нахьыбэу УФ-м и Президент и Джэпсалъэ зыфэгъэхьыгъагъэр. Владимир Путиным къыгъэуцугъэ пшъэрылъхэр цIыфхэм ящыIэкIэ-псэукIэ нахьышIу шIыгъэныр ары зыфэгъэхьыгъэхэр, — еIо МэщбэшIэ Исхьакъ.\nТитхэкIо цIэрыIо зэрилъытэрэмкIэ, хэгъэгур анахь чIыпIэ къин зэрытыгъэ лъэхъаныр ары Владимир Путиныр президент зыхъугъэр. Ащ дэжьым мыщ фэдэ цIыф къэралыгъом ищыкIэгъагъ. В. Путиныр народнэ президент, Урысыер социальнэ къэралыгъоу щыт. Непэрэ мафэм ащ мэхьанэшхо иI.\nПсауныгъэм икъэухъумэн епхыгъэ Iофыгъохэр ары анахь шъхьаIэу Президентым зигугъу къышIыгъэхэр.\n— Коронавирусым джыри тытекIуагъэп. Ар къызэуалIэхэрэм япчъагъэ нахь макIэ хъугъэми, къызэтеуцуагъэу пIон плъэкIыщтэп. Узым тыпэшIуекIоным пае къэралыгъо гъунапкъэхэр къэтыухъумэнхэ фае. Вакцинациер цIыфхэм акIуным мэхьанэшхо зэриIэр ыкIи «коллективнэ иммунитетыр» пытэн зэрэфаер Владимир Путиным къыхигъэщыгъ. Джащ фэдэу 2030-рэ илъэсым нэс Урысыем ис цIыфхэм гурытымкIэ къагъашIэрэр илъэс 78-рэ хъуныр пшъэрылъ шъхьаIэу пащэм къыгъэуцугъэхэм ащыщ. Ащ къыхэкIэу диспансеризацием джыри нахь зырагъэушъомбгъущт, илъэсэу тызыхэтым ибэдзэогъу мазэ и 1-м къыщегъэжьагъэу шIоигъоныгъэ зиIэхэм зэкIэми ар акIун алъэкIыщт. КъыткIэхъухьэрэ лIэужхэм япсауныгъэ изытет мэхьанэшхо зэриIэр Урысыем ипащэ къыхигъэщыгъ. Ащ пае зыныбжь имыкъугъэхэм загъэпсэфынэу лагерхэм кIонхэ амал яIэным пстэуми анаIэ тырагъэтын зэрэфаер къэралыгъом и Президент къыхигъэщыгъ. Путевкэм ищэфын тырагъэкIодагъэм ызыныкъо ны-тыхэм къаратыжьынэу предложение къыхьыгъ, — къыIуагъ МэщбэшIэ Исхьакъ.\nКIэлэцIыкIу зэрыс унагъохэм IэпыIэгъу ягъэгъотыгъэныр мэхьанэшхо зиIэ лъэныкъохэм ащыщэу И. МэщбашIэм елъытэ. Ным е тым изакъоу сабыир ыпIуныр къин. Джы ащ фэдэ чIыпIэ итхэм хэушъхьафыкIыгъэ IэпыIэгъу аратыщт. 2021-рэ илъэсым ибэдзэогъу и 1-м къыщыублагъэу мазэ къэс ахэм ахъщэ тын афэкIощт. Ар, гурытымкIэ лъытагъэу, сомэ 5650-рэ зэрэхъущтыр. Бзылъфыгъэхэу сабый къызфэхъунэу ежэхэу, щыIэныгъэм чIыпIэ къин ригъэуцуагъэхэми къэралыгъор ахъщэкIэ адеIэщт. Ахэм мазэ къэс сомэ 6350-рэ къафэкIонэу агъэпсын алъэкIыщт. Джащ фэдэу илъэсэу тызыхэтым ишышъхьэIу мазэ еджапIэм чIэсэу е мыгъэ чIэхьанэу сабый зиIэхэм ахэр илъэсыкIэ еджэгъум фагъэхьазырынхэм пае нэбгырэ пэпчъ сомэ мин пшIырыпшI къэралыгъом къыфитIупщыщт.\nГъэсэныгъэм исистемэ хэхъоныгъэхэр ышIынхэр пшъэрылъ шъхьаIэхэм зэращыщыр МэщбэшIэ Исхьакъ къыхигъэщыгъ.\n— 2024-рэ илъэсым нэс научнэ ушэтын зэфэшъхьафхэм сомэ триллионрэ миллиард 630-рэ къэралыгъом апэIуигъэхьащт.\nБлэкIыгъэ илъэсым къыщыублагъэу классым ипэщэ кIэлэегъаджэхэм ахъщэ тедзэу мазэ къэс сомэ минитф къараты. Мыщ къыхиубытагъэхэп гурыт профессиональнэ гъэсэныгъэ язгъэгъотыхэрэр. Джы техникумхэмрэ колледжхэмрэ якIэлэегъаджэхэу купхэм якураторхэм ащ фэдэ ахъщэ тедзэ къаратыщт. Ащ нэмыкIэу илъэситIу благъэм джыри бюджет чIыпIэ мин 45-рэ апшъэрэ еджапIэхэм къащызэIуахыщт. Ащ ипроцент 70-р шъолъырхэм аратыщтэу ары Президентым къызэриIуагъэр, — еIо народнэ тхакIом.\n2022-рэ илъэсым къыщегъэжьагъэу цIыфхэм къамычъыхьэу, тхылъхэр къамыугъоихэу, «зы шъхьаныгъупчъэ» шIыкIэкIэ федеральнэ пособиехэр, пенсиехэр, социальнэ ахъщэ тынхэр, нэмыкI фэIо-фашIэхэр зэкIэ агъэпсынхэ алъэкIынэу ашIыщт. А шIыкIэр цIыфхэмкIэ Iэрыфэгъу хъущт.\nКъэралыгъом зыпкъ итэу хэхъоныгъэ ышIыным, мамырныгъэ ыкIи щынэгъончъагъэ илъыным, джащ фэдэу нэмыкI хэгъэгухэм зэпхыныгъэ адыриIэным сыдигъуи зэрэфэхьазырым, а лъэныкъохэм Владимир Путиным ынаIэ зэратетым мэхьанэшхо зэриIэр анахь шъхьаIэхэм ащыщэу МэщбэшIэ Исхьакъ елъытэ.\nПредыдущая Лъэпкъ ныпым и Мафэ мафэ тфэрэхъу\nСледущая Депутатхэм апай


Хэти ащыгъупшагъэп, сыди ащыгъупшагъэп | Адыгэ Макъ\nСыдкIэ узгъэгушIон, тян?\nГъыщ Сыхьатбый Хьатыгъужъыкъое ШКМ-р (Школа колхозной молодежи) къызеухым, илъэс 17 ныIэп ыныбжьыгъэр. Дэгъоу еджэщтыгъ, дахэу тхэщтыгъ, общественнэ IофшIэнхэм чанэу ахэлажьэщтыгъ.\nСыхьатбый иеджэн лъигъэкIотэным пылъыгъ: кIэлэегъаджэ хъумэ шIоигъуагъ. Ау а лъэхъаным тефэу Гитлер идзэхэр тикъэралыгъо къытебанэхи лыгъэр къызытадзым, зыкIэхъопсырэ еджэн гъогур зэблихъун фаеу хъугъагъэ.\nНэмыцэу ошIэ-дэмышIэу тикъэралыгъо къытебэнагъэхэм къэуцу ямыIэу апэ рагъэхъущтыгъ. Ащ фэдэ дзэ мэхъаджэр къызэтырагъэуцоным, тичIыгу къэухъумэгъэным пае зэкIэ зыныбжь икъугъэ хъулъфыгъэхэр аугъоищтыгъэх. Гъыщ Сыхьатбый ыныбжь икъугъагъэп, ау лIыгъэ Iофхэр зэрихьанхэ ылъэкIынэу иинагъэкIи, игъэсэныгъэкIи, иIофшIакIэкIи щытыгъ. Сыхьатбый янэу Чабэ еджэгъагъэп, ау дунаим техъухьэхэрэм алъыплъэщтыгъ, IупкIагъ ыкIи илъэс къинхэр къэралыгъом къызэрэфэкIуагъэхэр къыгурыIощтыгъ. Хъулъфыгъэу чылэхэм адэсхэр дащыгъэх нэмыцмэ язэонхэу, ау нэмыцыдзэр нахь къылъыкIотэ зэпытыщтыгъ.\nНым ышIэщтыр ымышIэу зэшIэгъуае хъугъэ. ИкIэлэ анахьыжъ закъоу бэкIэ зыщыгугъыщтыгъэр лIыпкъым иуцуагъ, ау военкоматыр джыри къеджэрэп, ыныбжь илъэс 18 хъугъэпышъ. Чэщи мафи гупшысэгъуае хъугъэ: «Мы тихэку нэмыцхэр къынэсхэмэ, сикIалэ аубытымэ тыунэхъунба, ятэ псаоу шъхьащытыгъэмэ, ыуж ригъэуцонти пыим езэонхэу зыдищэныгъи. Зыгорэм еусэгъэн фае а тхьамыкIагъор къытэмыхъулIэным пае. Пчыхьэм, IофышIэ сыкъызикIыжькIэ, Совет тхьаматэу Хьаткъо Мосэ дэжь сыкIонышъ селъэIун си БыйцIыкIу заом ащэхэрэм ахигъэфэнэу», — ыгу къэкIыгъ ным. Ащ тетэуи ышIыгъ. Чабэ Мосэ дэжь кIуи зыгъэгумэкIырэр фиIотагъ. Мосэ нэшхъэй дэдэу къыриIуагъ: «А Чаб, умыгузажъу, зыныбжь икъугъэу дзэм дгъакIорэр бэ, мыдрэм ыныбжь имыкъугъэу машIом пэтыдзэныр тхьамыкIагъу, ау зыфапIорэр тэрэз, нэмыцхэм аIэкIафэмэ, нахь тхьамыкIэгъуах. Арышъ, зэкIэ дэтщынхэу зытефэхэрэр тыухэу, тэри партизанэу тыдэкIыным Iофыр зынэскIэ, аужырэ дэщыгъом Сыхьатбый хэзгъэфэщт, кIожьи умыгумэкIэу щыс, сэ макъэ къыозгъэIущт идэщыгъо къызыскIэ».\nМосэ игущыIэ ыгъэшъыпкъэжьыгъ. Сыхьатбый дзэм ащагъ. Чабэ ыгу пиIонтIыкIыщтыгъ, ау ынэпс къехэу къэнэгъэ сабыйхэми, цIыфи ригъэлъэгъугъэп. Мэзэ зытIущэ ежагъэу БыйцIыкIу иписьмэ янэ къыIукIагъ: къалэу Поти ащагъэу, рагъаджэхэу, хыдзэм хэфагъэу, янэ мыгумэкIынэу къыриIощтыгъ, ышыпхъухэмрэ ышнахьыкIэ цIыкIухэмрэ къакIэупчIэщтыгъ. Чабэ ыгу нахь Iэсагъэу, ыкъо иписьмэхэр къыIукIэхэмэ игушIуагъоу илъэситIу тешIагъэу БыйцIыкIу къытхыгъэм къыритхэгъагъ, пыим исамолетхэр къашъхьарыбыбэхэу, ау рамыгъэблэгъэгъэ «хьакIэхэм» зэрифэшъуашэу апэгъокIхэу. Ащ ыужи письмэу къытхыгъэм итыгъ «мазэ горэкIэ сикъэтхэн зэпыункIи мэхъушъ, умыгумэкI, сыкъызэрэкIожьэу сыкъэтхэщт». Ау ар Сыхьатбый иаужыпкъэрэ письмэу къычIэкIыгъ.\nАщ ыуж, нэмыцэу тирайон дэсыгъэхэр зыдафыжьхэм, письмэу Чабэ къыIукIэгъагъэр Сыхьатбыеп зытхыгъагъэр, ар зыхэтыгъэдзэм иштаб иIэшъхьэтетыгъэр ары. 1943-рэ илъэсыр ары зыхъугъагъэр. А письмэм штабым иIэшъхьэтет къыщитхыщтыгъ: «Гъыщ Сыхьатбый Тыркубый ыкъор къулыкъу Iофхэр зэшIуихынэу кIуагъэу къыгъэзэжьыгъэп, икIодыкIэ тшIэрэп». Ащ щегъэжьагъэу 1990-рэ илъэсым нэс тянэ ыкъо ежагъ, пэплъагъ, зыгорэкIэ къэкIожьымэ ыIоу къэлапчъэмкIэ ынэ гъэзэгъагъэ, къэбар гушIуагъо къахэIукIыным щыгугъэу цIыфхэм ягущыIэхэм акIэдэIукIыщтыгъ. Ыкъо къэкIожьыным щыгугъэу хьадагъи къыфызэIуихыгъэп, ау БыйцIыкIу ыцIэкIэ сэдакъэ ытыщтыгъ, сабыйхэм дахэ ариIощтыгъ. Чабэ опсэуфэкIэ гугъагъэ шIу ылъэгъурэ икIалэ къэкIожьынышъ, нысэ къафищэнэу… Ау Чабэ зыкIэхъопсырэр къыдэмыхъоу ыныбжьи хэкIуати, узхэми агъэгумэкIы зэхъум, хэпшIыкIэу, имышэныгъэу, ыгу къэкIодэу ригъэжьэгъагъ.\nЗы мафэ горэм тизакъоу унэм тисэу тянэ фэмые фэдэуи, ау зыгорэ къысиIо зэрэшIоигъом гу лъыстагъ, арыти, шъэбэ- шъабэу зыфэзгъази есIуагъ: «А тян, мы аужырэ мафэхэм зыгорэм узэригъэгумэкIырэм гу лъысэтэ, ау ышъхьэ къыпфихырэп, уз горэм уегъэгумэкIымэ, Мыекъуапэ усщэнышъ, врач Iазэхэр къыозгъэплъыных».\nАщ ипэгъокIэу тянэ мары къысиIуагъэр: «А сикIал, тижъыхэм аIощтыгъэу тянэ ренэу къыIощтыгъ — «Гугъэр атэкIэныжь». Сэ дэхэкIае къэзгъэшIагъэми уз гъэтIылъыгъэ сиIэп, ау сигугъэ сыухыгъэшъ, джащ лъэшэу сегъэгумэкIы. Си БыйцIыкIу къэкIожьыным лъэшэу сыщыгугъыщтыгъ, а гугъэу сиIагъэр джы сIэкIэкIыжьы. Джары о къысэплъэгъулIэрэр, ау ащ Iазэ ищыкIагъэу слъытэрэп. Сэ джы сызгъапэрэр осыет къыпфэсшIыжьы сшIоигъу шъхьаем къызэрэосIощтыр сшIэрэпышъ ары, ори угу сымыгъэкIодыным сыпылъ». «Адэ тян, сэ узыфаер къыпфэсымышIэным утемыщыныхь, узгъапэрэр къысаIу». «Сэ къэзгъэшIэщтыр Тхьэм иIоф, ау цIыфхэм къамыгъашIэрэ сэ къэзгъэшIэщтэп, сылIэми, Тхьэм къысфишIагъэм сырыраз, силIэгъу хъугъэ, ау о осыет къыпфэсшIыжьымэ сшIоигъу опсэуфэкIэ пшынахьыжъ упэплъэнэу».\nТянэ иосыет згъэцакIэу сшынахьыжъэу заом хэкIодэгъэ Сыхьатбый сызежэрэр илъэс 30 хъущт шIэхэу, ау «къэкIожьын» гугъэм сыхэкIыжьэу сэри къысщыхъоу езгъэжьагъ. СыныбжькIэ сэри сыхэкIотагъ, ежь сшынахьыжъ Сыхьатбый псаоу къэнэгъагъэмэ, мыгъэ илъэс 95-рэ хъущтгъагъэ. Алахьталэм джэнэт сяни, сшынахьыжъи къаритынэу селъэIу, ау сигугъэ зэпэутыфэ тянэ иосыет згъэцэкIэн сыгу хэлъ.\nКIэухым къыщысIомэ сшIоигъу гукъэкIыжьэу къэстхыгъэм цIыфхэм сырамыгъэмысэнэу. СэшIэ сэ, сшынахьыжъ Сыхьатбый изакъоп Гитлер иполитикэ екIодылIагъэр. Ащ фэдэ политикхэр джыри хъоих. Мылъкоу, даушыгъэу къыхахыщтым пае Тхьэм къыгъэхъугъэ цIыфхэр къурэ ракIыкIыгъэм фэдэу къащымыхъоу зэхаукIыхьэх. Ау ахэм гунахьэу цIыфхэм арахырэр афэгъущтэп. Арышъ, цIыфэу дунаим тетхэм сыкъяджэ: «Тхьэм къышъуитыгъэ акъылыр жъугъэлажьэри, шъукъызэтеуцу, гугъэ IэнэкIым цIыфхэр хэшъумыдзэх!»\nМары ти Адыгэ Республикэ дэгъум ылъэныкъокIэ зызэриушхурэр зэкIэми тинэрылъэгъу. Зэо мэхъаджэу къыташIылIэгъагъэм нэбгырэ миллион тIокIым ехъу хэмыкIодэгъагъэмэ, гъаблэрэ узырэ а заом къытфихьыгъэм къызэтыримыгъэуцогъагъэмэ тищыIакIэ зыфэдэ хъущтыгъэр къэшIэгъуаеп. Заом тхьамыкIагъоу цIыфхэм къафихьыгъэм емыгупшысэхэу джы «Хэгъэгу зэошхо щыIагъэп» зыIохэрэри, «Тэры ТекIоныгъэр къыдэзыхыгъэр, шъорэп» зыIоу зыкъизытIэхэрэри щыIэх. Мыхъу зыщыхъужьырэм тичIыгуи, тикъэралыгъуи, нэмыкI къэралыгъохэм яшъхьафитыныгъэ фэбанэхэрэри тилэжьэкIо цIыф къызэрыкIохэр ары. Тянэ иосыет зэрэзгъэцэкIэным сыпылъыгъ, згъэцэкIагъэуи сэлъытэ, ау тянэ ахърэтым къыщыспэгъокIымэ зэрызгъэгушIон сиIэпышъ, джар сигукъау.


ЯIофшIэн агъэлъэшын фае | АДЫГЭ ДУНАЙ | АДЫГЭ ДУНАЙ | АиФ Адыгея\nТыгъуасэ IофшIэгъу зэхэсыгъоу щыIагъэм республикэм и ЛIышъхьэу КъумпIыл Мурат муниципальнэ образованиехэм япащэхэм щафигъэпытагъ машIом зыкъымыштэнымкIэ, мэкъумэщ мэхьанэ зиIэ чIыгухэм къакIэмынэнымкIэ Iофэу ашIэрэр нахь агъэлъэшынэу.\nУрысыем и МЧС Адыгэ РеспубликэмкIэ и ГъэIорышIэпIэ шъхьаIэ ипащэу Александр Зыбкиным зэхэсыгъом къызэрэщиIуагъэмкIэ, блэкIыгъэ тхьамафэм гъогогъу 27-рэ машIом республикэм зыкъыщиштагъ. Анахьэу тхьамыкIагъохэр зыпкъ къикIыгъэхэр цIыфхэр зэрэмысакъыгъэхэр, республикэм исхэм машIом зыкъымыштэнымкIэ шапхъэхэр зэраукъуагъэхэр ары. Хэбзэукъоныгъэхэр зышIыгъэхэм янахьыбэр къыхагъэщыгъ ыкIи административнэ пшъэдэкIыжь арагъэхьыгъ. Адыгеим и ЛIышъхьэ зэрилъытагъэмкIэ, машIом зыкъызэриштагъэр зилажьэхэр къыхэгъэщыгъэнхэмкIэ икъоу Iоф ашIэрэп, мэкъумэщ мэхьанэ зиIэ чIыгухэр зыехэм ягубгъохэр къызэрамыжъухьагъэмкIи машIом зыкъымыштэнымкIэ шапхъэхэр аукъуагъэх.\nКъумпIыл Мурат муниципалитетхэм япащэхэм мы пшъэрылъыр пIэлъэ кIэкIыкIэ зэшIуахынэу пшъэрылъ афишIыгъ, гъогу напцэхэр укъэбзыгъэн зэрэфаери къыхигъэщыгъ. Анахьэу анаIэ зытырагъэтын фаехэр машIом бэрэ зыкъызыщиштэгъэ муниципалитетхэр ары. Лъэшэу къызэрэфэбагъэм къыхэкIэу машIом зыкъимыштэнымкIэ режим гъэнэфагъэм техьанхэу рахъухьэ.\n«МашIом зыкъымыштэнымкIэ амалэу щыIэр зэкIэ зехьэгъэн фае. ХэкIхэри, уцыжъхэри губгъохэм ащагъэстыхэ хъущтэп. Муниципалитетхэм япащэхэм МЧС-мрэ республикэм мэкъу- мэщымкIэ и Министерствэрэ яIофышIэхэр ягъусэхэу цIыфхэм машIо зэкIамыгъэнэнымкIэ уплъэкIун Iофтхьабзэхэр зэрахьанхэ фае. Непэ лъэшэу къызыщыфэбэгъэ лъэхъаным ащ фэдэ Iофтхьабзэхэм мэхьанэшхо яIэу щыт», — хигъэунэфыкIыгъ КъумпIыл Мурат.\nАдыгеим и ЛIышъхьэ джащ фэдэу къулыкъу, ведомствэ гъэнэфагъэхэм пшъэрылъ афишIыгъ тхьамыкIагъо къызщыхъун ылъэкIыщт чIыпIэхэм лъэшэу анаIэ атырагъэтынэу, ащ фэдэ чIыпIэхэм ядэгъэзыжьынкIэ ищыкIэгъэ амалхэр зэрахьанхэу.


Ныдэлъфыбзэм изэгъэшIэн фэIорышIэщт | Адыгэ Макъ\nНыдэлъфыбзэм изэгъэшIэн фэIорышIэщт\nЛъэхъаным къыздихьыгъэ Iофыгъохэм ащыщ адыгабзэр зэрэчIэтынэрэр. Тиныдэлъфыбзэ изэгъэшIэн, икъызэтегъэнэн фэгъэзэгъэ Проектнэ офис республикэм щызэхащагъ.\nМыщ зэхэсыгъо заулэу иIагъэхэм апэрэ лъэбэкъоу щагъэнэфагъэхэм ащыщ ыпэкIэ адыгабзэр еджапIэхэм зэращызэрагъашIэщтыгъэ лъэпкъ программэм техьажьынхэр. КъэкIощт илъэсыкIэ еджэгъум а программэм тетэу Iоф зышIэщт пилотнэ еджапIэу агъэнэфагъэхэм ащыщэу гимназиеу N 5-м бэмышIэу тыщыIагъ ыкIи адыгабзэмкIэ икIэлэегъаджэхэм гущыIэгъу тафэхъугъ.\nАнахьэу кIэлэегъаджэхэм упчIэу афэдгъэзагъэр бзэм изэгъэшIэнкIэ зэхъокIыныгъэшIоу зажэхэрэр, ащ ишIуагъэу къэкIонэу алъытэмэ, нэмыкIхэри. Егъэджэгъу сыхьатхэр кIохэу тытефагъ.\nЯ 5 «А» классым Гъыщ Светланэ урыс кIэлэцIыкIухэм адыгэ литературэр аригъэхьэу тычIэхьагъ. Илъэс 24-рэ хъугъэу Светланэ адыгэ литературэмрэ адыгабзэмрэкIэ регъаджэх.\n— Адыгабзэм изэгъэшIэн сыдигъуи тхьамафэм сыхьатитIу, литературэм зы сыхьат ателъытэгъагъ, — еIо ащ. — Куоу бзэр зэбгъэшIэным фэшI ари макIэу сэ сеплъы. Илъэс пчъагъэу Iоф зыщысшIэрэм къыкIоцI программэ зэфэшъхьафхэмкIэ едгъэджагъэх. Джы тызтет программэр урыс ыкIи нэмыкI лъэпкъхэм ателъытагъ. Адыгэ литературэр урысыбзэкIэ зэдгъэшIэрэ купхэр нахьыбэ хъугъэх, адыгэбзэ закъом нахьи. Лъэпкъ программэу илъэс пчъагъэкIэ узэкIэIэбэжьмэ зэредгъаджэщтыгъэхэм джы тытехьажьынэу рахъухьагъ. Ау а программэр мы уахътэм зыфэукIочIын кIэлэеджакIоу классхэм къарыкIыщтыр мэкIэ дэд. Сыда пIомэ бзэр аIулъэп, къызыгурыIорэри бэп.\nТигущыIэгъу къызэрэхигъэщыгъэмкIэ, мыгъэ федеральнэ программэм къызэрэдыхэлъытагъэу, ныдэлъфыбзэр куоу арагъэшIэщтэу агъэнафэ. Апэрэ классым къычIэхьащтхэм бзэр зыIулъхэр къахахынхэшъ, еджакIохэр куп-купэу агощыщтых. Проектнэ офисым хэтхэм зэрагъэнэфагъэмкIэ, Тамбый Джантыгъэ итхылъэу «Тхыбзэ» зыфиIорэмкIэ рагъэджэщтых. Программищмэ атетхэу джы Iоф ашIэщт.\nНэужым адыгабзэм исыхьат Ожъ Нахьмэт я 5 –рэ классым щаригъэхьызэ тычIэхьагъ. Нахьмэт илъэс 18 хъугъэ Iоф зишIэрэр.\n— АпэрапшIэу хэзгъэунэфыкIымэ сшIоигъор тиклассхэм адыгабэ арысэу къызэрэхэкIырэр ары, — къыIуагъ ащ.— Нэбгырэ 15 — 18-м нэсэу. «Сыфаеп, бзэр зэзгъэшIэщтэп» ыIоу зы нэбгырэ къахэкIырэп. Ащ лъэшэу тегъэгушIо.\nЛъэпкъ зэфэшъхьафхэм ателъытэгъэ программэмкIэ аужырэ илъэсхэм Iоф зэрашIэрэр Ожъ Нахьмэт къытфиIотагъ. Лъэпкъ программэм текIынхэу зэрэхъугъагъэр адыгабзэм икIэлэегъаджэхэм гукъэошхоу зэряIагъэр ащ къыхигъэщыгъ.\n— Тиныдэлъфыбзэ бай, титхакIохэм ятворчествэ ядгъэшIэнымкIэ а программэр амалышIоу тиIагъ, — еIо Нахьмэт. — Джы ащ Iоныгъом и 1-м къыщегъэжьагъэу тызэрэтехьажьыщтым тегъэгушхо. Бзэр зэрагъэшIэным кIэдгъэгушIунхэр кIэлэегъаджэхэм типшъэрылъышъ, тисыхьатхэр зэрэзэхэтщэщтхэм екIолIэкIэ гъэнэфагъэхэр къыфэдгъотыщтых.\nНыдэлъфыбзэр зэрифэшъуашэу зэгъэшIэгъэным ыкIи ар къэухъумэгъэным афытегъэпсыхьагъэу IофшIэныр зэрэзэхащэщтым республикэм ипащэу КъумпIыл Мурат лъэплъэ, хэбзэ органхэм якъулыкъушIэхэми зэряфэшъуашэу агъэцэкIэщтхэмкIэ унашъохэр афишIыгъэх. Адыгабзэм изэгъэшIэн амал пстэури фэIорышIэмэ, шIуагъэ къызэритыщтым щэч хэлъэп.


ЯшIэныгъэ хагъахъо — Адыгэ макъ\nРедактор 08.06.2021 08.06.2021 КУЛЬТУРЭР, КЪЭБАРЫКlЭХЭР\nКIэлэцIыкIухэм ятворчествэ фэгъэхьыгъэ фестивалыр Красногвардейскэ районым культурэмкIэ и Унэ щыкIуагъ. Лъэпкъ проектэу «Культурэм» хэхьэрэ республикэ Iофтхьабзэу «Творческэ цIыфхэр» зыфиIорэр щыIэныгъэм щыпхыращы, 2021-рэ илъэсым ар телъытагъ. Адыгэ Республикэм культурэмкIэ и Министерствэ, республикэм лъэпкъ культурэмкIэ и Гупчэ, Красногвардейскэ районым иадминистрацие культурэмкIэ и ГъэIорышIапIэ зэхащэгъэ фестивалым жанрэ зэфэшъхьафхэмкIэ щызэнэкъокъугъэх.\nКрасногвардейскэ районым иадминистрацие ипащэу Гъубжьэкъо Темур фестивалым хэлажьэхэрэм къафэгушIуагъ, гъэхъагъэхэр ашIынхэу афиIуагъ.\nАдыгэ Республикэм культурэмкIэ иминистрэ игуадзэу Кушъу Светланэ зэхахьэм къызыщэгущыIэм, кIэлэцIыкIу творчествэм мэхьанэу ратырэм зыкъызэриIэтырэр хигъэунэфыкIыгъ.\nКIэлэцIыкIухэмрэ ныбжьыкIэхэмрэ яшIэныгъэ хагъэхъонымкIэ, шэн-хэбзэшIухэм афэпIугъэнхэмкIэ фестивалым шIуагъэу къыхьырэр макIэп.\nСэнэхьатэу къыхахыщтым зыфагъэсэнымкIэ кIэлэеджакIохэр искусствэм нахь пыщагъэ мэхъух. КъэшъокIо, орэдыIо ансамблэхэм ахэтых, сурэтхэр, лъэпкъ пкъыгъохэр ашIых. Сэнаущыгъэу ахэлъыр щыIэныгъэм щылъагъэкIотэным фэшI фестивальхэр, зэнэкъокъухэр еджапIэ афэхъух.\nАдыгэ Республикэм культурэмкIэ и Министерствэ «Сэнаущ цIыкIухэр» зыфиIорэ Программэм диштэу нэбгыри 4 еджакIохэм къахигъэщыгъ. Сертификатхэр аратыжьыгъэх Любовь Герусовам, Брафтэ Эммэ, Алина Савоськом, Мышъэ Иляс.\nЛъэпкъыбэ зыщыпсэурэ Адыгэ Республикэм икIэлэцIыкIухэмрэ ныбжьыкIэхэмрэ искусствэм зэфищагъэх. Фестивалыр зэрэкIорэм фэгъэхьыгъэ къэгъэлъэгъонхэр Адыгэ Республикэм культурэмкIэ и Министерствэ, республикэм лъэпкъ культурэмкIэ и Гупчэ янэкIубгъохэм къащаIотагъ.\nСэнаущыгъэ зыхэлъ еджэкIо 352-рэ фестивалым щызэнэкъокъугъ. Нэбгырэ 36624-рэ зэIукIэгъухэр зэрэкIохэрэм лъыплъагъ.\nIофшIапIэу «Аляксым» ипащэу Шъхьэлэхъо Азэмат зэхэщакIохэр лъэшэу фэразэх. Ащ иIэпыIэгъу ишIуагъэкIэ фестивалыр дэгъоу кIуагъэ.\nРеспубликэм лъэпкъ культурэмкIэ и Гупчэ ипащэ игуадзэу Анцокъо Фатимэ къызэрэтиIуагъэу, ныбжьыкIэхэр фестивалым щызэнэкъокъухэзэ, нэIуасэ зэфэхъух, яшIэныгъэ хагъахъо.\nПредыдущая УIэшыгъэ кIуачIэхэм ямедалищ\nСледущая Нысхъапэхэм псэ къапагъакIэ


Адыгеим и ЛIышъхьэ дунэе форумым хэлажьэ — Адыгэ макъ\nРедактор 03.10.2019 03.10.2019 КЪЭБАРЫКlЭХЭР, ПОЛИТИКЭР\nДунэе энергетикэмкIэ зигъо Iофыгъохэм, гъэстыныпхъэ-энергетическэ комплексым иотраслэхэм хэхъоныгъэ зэрашIыщт лъэныкъо шъхьаIэхэм, газ отраслэм пшъэрылъэу иIэхэм ахэр атегущыIэщтых.\n«Энергетическое партнерство для устойчивого развития» зыфиIорэ пленарнэ зэхэсыгъом форумым чIыпIэшхо щиубытыщт. Урысые Федерацием и Президентэу Владимир Путиным форумым псалъэу къыщишIыгъэм мэхьанэшхо иI.\n«Экспертхэм зэралъытэрэмкIэ, мы илъэс благъэхэм Азиатскэ-Тихоокеанскэ шъолъырым хэхьэрэ хэгъэгухэми, Европэми энергиеу агъэфедэрэм хэхъощт. МыщкIэ апэрэ чэзыоу анаIэ зытырагъэтын фаер цыхьэшIэгъоу энергиер аIэкIэгъэхьэгъэныр ары. НэфэIоныр ылъапсэу, шъхьэихыгъэу яIофшIэн зэхащэн фае», — къыхигъэщыгъ Владимир Путиным.\nУрысые Федерацием и Президент зэрэхигъэунэфыкIыгъэмкIэ, Урысыер пшъэдэкIыжь хэлъэу Iофхэм якIуалIэ, джащ фэдэу илъэсыбэ хъугъэу Европэм гъусэныгъэ дыриI.\n«Сыд къытаIолIагъэми, цыхьэшIэгъу зэпхыныгъэхэр IэубытыпIэ къызыфэтшIынхэ, тапэкIэ тызэрэзэгъусэщтыр къыдэтлъытэн фае», — къыIуагъ Владимир Путиным.\nФорумым Iофтхьэбзэ 70-м ехъу щызэрахьанэу рахъухьэ. Урысые зэIукIэгъоу «Лъэпкъ проектхэр: къэралыгъом ынаIэ зытыригъэтыщтхэмрэ хэхъоныгъэмкIэ амалэу щыIэхэмрэ» зыфиIорэмкIэ Урысые энергетическэ тхьамафэр рагъэжьагъ.\nАдыгеим и ЛIышъхьэ къызэрэхигъэщыгъэмкIэ, республикэм игъэстыныпхъэ-энергетическэ комплекс игъэкIэжьын Адыгеим ихэбзэ къулыкъухэм анахьэу анаIэ зытырагъэтырэ лъэныкъохэм ащыщ.\n«Зы лъэныкъомкIэ, гъэстыныпхъэ-энергетическэ комплексым иорганизациехэм языпкъитыныгъэ елъытыгъэщт Iофхэр зэрэзэпыфэщтхэр. НэмыкI лъэныкъомкIэ, энергие къэкIуапIэхэм ахэгъэхъогъэныр экономикэм, социальнэ инфраструктурэм хэхъоныгъэ ягъэшIыгъэнымкIэ, инвестициехэр къыхалъхьанхэмкIэ, микрорайоныкIэхэм ягъэпсынкIэ, нэмыкI пшъэрылъхэм язэшIохынкIэ ищыкIэгъэ дэдэу щыт. Адыгеим игъэстыныпхъэ-энергетическэ комплекс игъэкIэжьын тиреспубликэ энергиеу зыфыщыкIэрэр нахь макIэ шIыгъэным япхыгъэ Iофыгъохэр тишъыпкъэу зэшIотэхых», — къыхигъэщыгъ КъумпIыл Мурат.\nАдыгеим и ЛIышъхьэ зэрэхигъэунэфыкIыгъэмкIэ, энергиер нахьыбэу къыIэкIэхьанымкIэ республикэм лъэбэкъу заулэ щадзыгъ. ГущыIэм пае, Урысыем ишъолъырхэмкIэ Адыгеим апэрэу мВт 150-рэ зилъэшыгъэщт электростанциеу жьыкIэ Iоф зышIэщтыр щагъэпсы. Илъэсыр имыкIызэ ащ ишIын аухыщт.\nАдыгеим и ЛIышъхьэрэ ПАО-у «Россети» зыфиIорэм иправление итхьаматэрэ мыгъэ Петербург щыкIогъэ дунэе экономическэ форумым щызэдашIыгъэ зэзэгъыныгъэхэм адиштэу республикэм иэлектросетевой комплекс игъэкIэжьынкIэ Iофышхо зэшIуахыщт.\nПредыдущая Адыгеим ихэхъоныгъэ хэушъхьафыкIыгъэу хэплъагъэх\nСледущая Gönüllülere değer veriyorlar


Республика Адыгея - КъумпIыл Мурат Адыгэ электросетым пэщакIэу фашIыгъэм IукIагъ\nКъумпIыл Мурат Адыгэ электросетым пэщакIэу фашIыгъэм IукIагъ\nАдыгеим и ЛIышъхьэ ипшъэрылъхэр пIэлъэ гъэнэфагъэкIэ зыгъэцэкIэрэ КъумпIыл Мурат ПАО-у «Кубаньэнерго» зыфиIорэм игенеральнэ директорэу Александр Гавриловым бэмышIэу IофшIэгъу зэIукIэгъу дыриIагъ.\nЭнергетическэ компанием ипащэ зэIукIэгъум хэлажьэхэрэр ПАО-у «Кубаньэнерго» икъутамэу «Адыгэ электрическэ сетьхэр» зыфиIорэм идиректорэу агъэнэфэгъэкIэ Юрий Хомиченкэм нэIуасэ фишIыгъэх. ЗэкIэми зэрэтшIэу, тапэкIэ мы IэнатIэр зыIыгъыгъэр Владимир Папуковыр ары.\nАдыгэ Республикэм ивице-премьерэу Сапый Вячеславрэ Адыгэ Республикэм экономикэ хэхъоныгъэмрэ сатыумрэкIэ иминистрэ ипшъэрылъхэр зыгъэцэкIэрэ Олег Топоровымрэ зыхэлэжьэгъэхэ зэIукIэм энергетическэ компаниемрэ Адыгэ Республикэмрэ тапэкIэ зэдашIыгъэгъэ зэзэгъыныгъэхэм ягъэцэкIэнкIэ гухэлъэу яIэхэм щатегущыIагъэх.\n«Республикэм инвестициехэр нахьыбэу къыхалъхьаным тишъыпкъэу непэ Iоф дэтэшIэ, лъэныкъо пстэуми язэдэлэжьэныгъэ къыкIемыгъэчыгъэным мэхьанэшхо иI. Александр Гавриловым ишIуагъэкIэ республикэм инвестиционнэ проект заулэ зэрэщыпхыращыгъэр хэзгъэунэфыкIы сшIоигъу. Ахэм ащыщых логистическэ гупчэхэу «Южный», «Адыгея» зыфиIохэрэр. Адыгэкъалэ дэжь киловатти 110-рэ зилъэшыгъэ подстанциер щамышIыгъагъэмэ, ахэр зэрамыгъэпсышъущтыгъэр къэIогъэн фае. ПАО-у «Кубаньэнерго» зыфиIорэм тапэкIи шIуагъэ къытэу тызэрэдэлэжьэщтым тицыхьэ телъ», — къыIуагъ КъумпIыл Мурат.\nРеспубликэм технопаркитIу щыгъэпсыгъэнымкIэ амалэу зэрахьэхэрэр Александр Гавриловым къафиIотагъ. ПАО-у «Кубаньэнерго» зыфиIорэм игенеральнэ директор зэрэхигъэунэфыкIыгъэмкIэ, непэ документхэм Iоф адашIэ, ахъщэу къатIупщыщтыр зыфэдизымрэ пIалъэмрэ агъэнафэх, 2018 —2019-рэ илъэсхэм энергопсэолъакIэхэр ашIыщтых.\nЗигугъу къэтшIыгъэ проектхэм ягъэцэкIэнкIэ пшъэдэкIыжь джы зыхьыщтыр Юрий Хомиченкэр ары. ЗэIукIэгъум ыуж Адыгэ электрическэ сетым щылажьэхэрэр пэщакIэм нэIуасэ фашIыгъэх.\n2014-рэ илъэсым къыщегъэжьагъэу Юрий Хомиченкэр ПАО-у «Кубаньэнерго» зыфиIорэм Iоф щешIэ. Ащ ыпэкIэ илъэс 20-м къехъурэ Урысыем хэгъэгу кIоцI IофхэмкIэ икъулыкъухэм ащылэжьагъ. 2015-рэ илъэсым имэлылъфэгъу къыщегъэжьагъэу ПАО-у «Кубаньэнерго» икъутамэу «Краснодар электрическэ сетьхэр» зыфиIорэм иIофхэм ягъэзекIон фэгъэзэгъагъ, Iофыгъо гъэнэфагъэхэмкIэ, инвестиционнэ IофшIэнымкIэ директорым игодзагъ.\n11.05.2018 Зэзэгъыныгъэм зэдыкIэтхагъэх\n12.04.2018 Адыгеим и ЛIышъхьэу КъумпIыл Муратрэ Урысые Федерацием и Президент и Полномочнэ лIыкIоу Къыблэ федеральнэ шъолъырым щыIэм игуадзэу Антон Калининымрэ IофшIэгъу зэIукIэгъоу зэдыряIагъэм илъэхъан анахьэу анаIэ зытырагъэтыгъэр 2021-рэ илъэсым ехъулIэу кIэлэцI\n02.03.2018 КъумпIыл Мурат: «IофшIэн язытыхэрэмрэ лэжьакIохэмрэ яфедэхэр зэдиштэнхэм улъыплъэн фае»


Тыгъэгъазэм и 1-р – СПИД-м пэуцужьыгъэным и Дунэе маф — Адыгэ макъ\nТыгъэгъазэм и 1-р – СПИД-м пэуцужьыгъэным и Дунэе маф\nГумэкIыгъом тыпэшIуекIоныр пшъэрылъ шъхьаI\nСПИД-м пэуцужьыгъэным и Мафэ къыхэгъэщыгъэным мэхьанэу иIэр ВИЧ/СПИД-м фэгъэхьыгъэу цIыфхэм нахьыбэу ягъэшIэгъэныр ыкIи зэрэдунаеу ащ зэрэпэуцужьырэр къэгъэлъэгъогъэныр ары.\n1988-рэ илъэсым къыщыублагъэу мы мафэр тищыIэныгъэ къыхэхьагъ. Ащ лъапсэ фэхъугъэр уз щынагъом зызэриушъомбгъурэм, эпидемием хэкIи зэрэдунаеу зэрэзэлъиштагъэм къыхэкIэу ООН-м и Генеральнэ Ассамблее унашъоу ышIыгъэр ары.\nИлъэс 38-кIэ узэкIэIэбэжьмэ ВИЧ-инфекциер апэрэу агъэунэфыгъ. ООН-м къызэритырэмкIэ, аужырэ илъэси 7-м СПИД-ыр къызхагъэщыхэрэм ипчъагъэ процент 18-кIэ нахь макIэ хъугъэ. Аущтэу щыт нахь мышIэми, 2020-рэ илъэсым ехъулIэу ВИЧ-р апэрэу къызхагъэщырэмэ япчъагъэ нэбгырэ мин 500-м нэгъэсыгъэн пшъэрылъэу къагъэуцурэр гъэцэкIагъэ мыхъуным ищынагъо щыI. ВИЧ-р зимыIэ лIэуж къэтэджыныр ары зэрэдунаеу зыфэбэнэн фаер.\n2020-рэ илъэсым ехъулIэу «90 – 90 – 90-м» къыфэкIонхэу ары. Ащ къикIырэр ВИЧ-р къызэузыгъэхэм япроцент 90-р ащ щыгъэгъозэгъэныр, мыр зиIэхэм япроцент 90-м ящыкIэгъэ медицинэ IэпыIэгъур арагъэгъотыныр, зэIазэхэрэм япроцент 90-м вирусыр нэмыкIхэм аратын амал щымыIэныр. 2030-рэ илъэсым ехъулIэу эпидемиер уцужьынымкIэ мыщ фэдэ шIыкIэр анахь шъхьаIэу къыхахыгъ.\n2019-рэ илъэсым мэкъуогъум и 30-м ехъулIэу Урысыем ВИЧ-р нэбгырэ 1376904-мэ къыщахагъэщыгъ. Аужырэ илъэсхэм мы узыр зыныбжь нахь хэкIотагъэмэ яIэу агъэунэфэу аублагъ. Тызхэт илъэсым сымаджэхэм япроцент 84,5-м аныбжь илъэс 30-м къехъугъэу апэрэу ВИЧ-р къахагъэщыгъ.\nМы илъэсым иапэрэ илъэсныкъо «антиретровирусная терапия» зыфаIорэр нэбгырэ 472533-мэ арагъэгъотыгъ. Къыблэ шъолъырым ВИЧ-р анахьэу къызщяузыгъэу агъэунэфырэр Республикэу Къырым, къалэу Севастополь ыкIи Волгоградскэ хэкур.\nАдыгэ Республикэми мы лъэныкъомкIэ изытет гумэкIыгъоу щыт. 1997-рэ илъэсым къыщыублагъэу Адыгеим сымаджэ хъугъэу къыщалъытагъэр, учетым хагъэуцуагъэр нэбгырэ 1233-рэ. Ахэм ащыщэу 320-р дунаим ехыжьыгъ. Ащ хэхьэ мыгъэ нэбгырэ 21-у зидунай зыхъожьыгъэхэр. Мы илъэсым пыкIыгъэ мэзибгъум ВИЧ-инфекцие яIэу нэбгыри 111-рэ къыхагъэщыгъ. БлэкIыгъэ илъэсым мыщ фэдэ иуахътэ нэбгыри 102-рэ агъэунэфыгъагъэр. Анахьыбэу ахэр Мыекъопэ, Джэджэ, Тэхъутэмыкъое районхэр ары къызщыхагъэщыгъэхэр.\nМыщ дэжьым къэIогъэн фае бзылъфыгъэхэм янахьыбэм узыр яIэ хъуныр къызхэкIыгъэр шъхьэмылъытэжьныгъэ зекIуакIэу къахафэхэрэр арэу зэрагъэунэфыгъэр. Хъулъфыгъэхэм янахьыбэм наркотикхэр мастэкIэ зэрэзыхалъхьэхэрэм узыр хахыгъ.\nВИЧ-инфекцие зиIэ бзылъфыгъэу республикэм исхэм къафэхъугъэ сабыи 149-м щыщэу псаухэу диспансер учетым нэбгыри 104-рэ хахыжьыгъ. Джырэ уахътэм диспансер учетым сабый 35-рэ хэт, нэбгыри 8-мэ ВИЧ-инфекцие яI. Ахэм зэкIэми антиретровируснэ терапие афашIы.\nМы гумэкIыгъом цIыфхэр щыухъумагъэхэ хъуным пае специалистхэм анахьэу анаIэ зытырагъэтырэр СПИД-м фэгъэхьыгъэу нахьыбэу къафаIотэныр ары. НыбжьыкIэхэм, гъэсэныгъэм иучреждениехэм ачIэсхэм анахь Iоф адашIэ. Джащ фэдэу тестирование республикэм щыпсэухэрэм арагъэкIу. Узыр нахь псынкIэу къыхэбгъэщы къэс уеIэзэныр нахь IэшIэх мэхъу.\nМы гумэкIыгъор дэгъэзыжьыгъэ хъуным фэIорышIэрэ Iофтхьабзэу «Стоп ВИЧ/СПИД» зыфиIорэм республикэм щыпсэухэрэр зэкIэ хэлэжьэнхэу къяджэх. Апэрэ лъэбэкъур цIыфым ышIын – ВИЧ-р иIэ-имыIэр ыгъэунэфын фае. Мыщ епхыгъэу зыууплъэкIуным пае ыпкIэ птыныр ищыкIагъэп ыкIи уикъэбар зыми ышIэщтэп. Республикэм ит медицинэ организациехэм фэе пстэуми защарагъэуплъэкIун алъэкIыщт.\nСПИД-м пэуцужьыгъэнымкIэ Адыгэ республикэ Гупчэм иврач шъхьаIэу Л. В. Мартьянова.\nПредыдущая Лъэпкъыбзэхэм яхэхъоныгъ\nСледущая ЦIыфхэр рагъэблэгъэщтых


ГумэкIыгъо къыхэмыкIэу щыIэныгъэм тыхэгъозэжьы — Адыгэ макъ\nГумэкIыгъо къыхэмыкIэу щыIэныгъэм тыхэгъозэжьы\nКоронавирусым зимыушъомбгъуным фэшI цIыфхэр унэм исынхэ фаеу хъугъэх. Мэзэ заулэм ахэр къикIыгъэхэп, яIофшIэгъухэм, яныбджэгъухэм ахэмыхьэхэу уахътэр агъэкIуагъ. Джы, гумэкIыгъор нахь зэкIэкIуагъ ыкIи цIыкIу-цIыкIоу тищыIэныгъэ зытетыгъэм тыхэуцожьы. ПкъышъолымкIэ ыкIи цIыфым изытеткIэ къемыхьылъэкIэу ар зэрэкIощтым психологхэр къытегущыIэх.\nМэкIэ-макIэу зыпкъ уиуцожьын фае\nМэкIэ-макIэу мы Iофым укъыхэкIыжьыныр пстэуми анахь шъхьаIэу специалистхэм къыхагъэщы. ХьакIэу уиIахьылхэм, ныбджэгъухэм уафэкIоным ыпэкIэ лъэсэу къэпкIухьаныр къыхэпхын фае. Угу дэхъыкIырэр нахь зэтыригъэуцожьынымкIэ ащ фэдэ шIыкIэм ишIуагъэ къэкIощт. Социальнэ щыIэныгъэм зы мафэкIэ ухэхьажьыныр тэрэзэп. УздэкIон чIыпIэу бгъэнэфэгъагъэхэр зэкIэ нэгъэупIэпIэгъум къэпкIухьанхэ плъэкIыщтэп. Зыгорэм уигъэгумэкIэу умырэхьаты зыхъукIэ, укъэуцунышъ узэупчIыжьын фае, — «Зыгорэм сегъэгумэкIы фэдэу сыщыт. Сыда къысэхъулIагъэр?». Аущтэу узэрэщытыр къыбгурэIомэ, унэм укъикIы зыхъукIэ «пшъэрылъ цIыкIухэр» зыфэпшIыжьынхэ фае. ГущыIэм пае, «джыдэдэм унэм сикIынышъ машинэ фыжьитф сэлъэгъуфэ лъэсэу сыкIощт», оIо. Нэужым къэбгъэзэжьэу унэм укъэкIожьыми хъущт.\nУзажэрэр нахь макIэ шIы\nЩыIэныгъэр зыфэдэр зыщыгъупшагъэр бэ. Унэм узикIыкIэ уиIэщт щыIэныгъэр о узажэрэм проценти 100-кIэ зэрэтемыфэщтыр къыбгурыIон фае. Кинотеатрэм неущ укIоныр, пчэдыжьышхэ узэресагъэу шхапIэм щыпшIыныр, зыщыбгъэпсэфынэу IэкIыб хэгъэгум убыбыныр къыбдэмыхъуни ылъэкIыщт. Ащ фэдэ пстэуми уахэхьажьыным охътэ гъэнэфагъэ ыхьын зэрилъэкIыщтыр къыбгурыIон фае.\nУищыкIагъэр зэбгъэгъотын фае\nГукъыдэчъ шъуимыIэу, зыгорэм шъуегъэгумэкIымэ анахь цIыкIумкIэ зэхъокIыныгъэхэр къежъугъажьэх. Дэгъоу уипкъышъол «угурыIоным» фэшI ушхэн, псы уешъон, учъыен, щынэгъончъэу узэрэпсэурэр зэхэпшIэн, зыщищыкIагъэм зыбгъэпсэфын фае. Сыд хъугъэкIи ыпэкIэ къэтIуагъэхэм ащыщ уищыIэныгъэ хэбгъэкIы хъущтэп. УнасыпышIонэу уфаемэ, уимафэхэр зэрэкIохэрэм улъыплъэн фае. Ар о уачIыпIэкIэ зыми ыгъэцэкIэн ылъэкIыщтэп.\nУиIахьылхэм уасэ афэшI\nУнэм мэзэ заулэм зыщисыгъэхэ уахътэм цIыфхэм яунагъохэм нахь уасэ афашIэу рагъэжьагъ. Ар тапэкIи шъумыгъэкIод. Бэмэ щагу псэушъхьэхэр зэрагъэгъотыгъэх. ЩыIэныгъэ «жъотым» шъузыхэхьажьыкIэ къышъупэблэгъэ цIыфхэм уахътэ адэжъугъэкIонэу зыщышъумыгъэгъупш.\nКIэлэцIыкIухэм щагум шъудэтэу шъуадэджэгу.\nНы-тыхэр ясабыйхэм адисынхэу мазэ е мэзитIу апэ илъ. А уахътэм кIэлэцIыкIухэр мызэщынхэу шIыкIэхэр къафаугупшысынхэ фае. Психологхэм зэраIорэмкIэ, ежь ны-тыхэм якIэлэцIыкIугъо агу къагъэкIыжьэу, яIэгъэ джэгукIэхэр ясабыйхэм арагъашIэхэмэ дэгъу. Ащ фэдэхэм уарыджэгуным фэшI зыгорэм укIон, ахъщэ бгъэкIон ищыкIагъэп. Хэти кIуачIэ къызхигъотэжьэу, Iалъмэкъым гъомылэпхъэ тIэкIу дилъхьэу, кIэлэцIыкIухэр гъусэ ышIхэу, чIыопсым нахь пэблагъэу зекIо зыкIокIэ — илъфыгъэхэр лъэшэу ыгъэчэфыщтых.\nУнэм исыгъэ сабыйхэр икIынхэу зырагъажьэкIэ, сымаджэ хъунхэ алъэкIыщт\nАщ фэдэ хъумэ шъумыщын. Мыгъэ ом изытет бэрэ зызэблихъущт. Мэзищырэ унэм исыгъэхэу сабыйхэр кIэлэцIыкIу IыгъыпIэм макIох. Ащ къыхэкIэу япсауныгъэ изытет тIэкIу зэщыкъон ылъэкIыщт. Ау ащ инэу зешъумыгъэгъэгумэкI.\nКарантиныр зыфэдэр, ар зыкIищыкIагъэр, цIыфхэм маскэхэр зыкIаIулъыр, щыIэныгъэу тызыхэтыгъэм тызыфэкIожьыщтыр къафэшъуIуат. Къыхэзгъэщы сшIоигъу, сабыим гущыIэгъу узэрэфэхъущтыр ыныбжь зэремылъытыгъэр. КIэлэцIыкIухэм мыщ фэдэ къэбархэр джэгукIэ шъуашэм илъэу зэхашIэ. Ау ежь ны-тыхэм гумэкIыгъор къызтырагъакIо хъущтэп. Сыд хъугъэми, рэхьатныгъэ ахэлъэу зекIонхэ фае.\nМафэр зэрэкIощтыр жъугъэнафэ\nУнэм зыщисыгъэхэ уахътэм бэмэ ямафэ зэрагъакIорэр зэблэхъугъэ хъугъэ. МэкIэ-макIэу ыпэкIэ узэрэпсэущтыгъэм утехьажьыным фэшI шапхъэу ыпэкIэ уиIагъэхэр цIыкIу-цIыкIоу уищыIэныгъэ къыхэбгъэхьажьынхэ фае. Режимым утетэу упсэу зыхъукIэ, пстэури къыпфэпсынкIэщт.\nIофшIэнэу шъуиIэр бэу, унэгъо хъызмэтыри ащ дыхэтыжьэу, сабыйри уинэплъэгъу кIэхъопсыми, зыбгъэпсэфынэу уахътэ уиIэн фае. Щагум уикIын е балконым утехьанышъ жьы къэпщэн фае. Ащ фэдиз охътэ лые шъуимыIэу къышъущэхъумэ — хэти мы чIыпIэм зызэригъэделэжьырэр къыхэзгъэщы сшIоигъу. Зигъэпсэфынэу такъикъ лые къыхэмыкIэу зыIорэм телефоным теIункIэн, социальнэ нэкIубгъохэм ахэхьан, къэбархэм яджэн, е нэмыкI IофшIэнхэр ыгъэцэкIэнхэ елъэкIы. Ащ фэдэ Iофыгъохэм апае уахътэ жъугъэнафэ ыкIи мафэм жъугъэцэкIэнэу ишъухъухьэрэм хэжъугъахь.\nIофшIэныр нэмыкIхэми атежъугуащэзэ шIушIы.\nЗы цIыфым IофшIэнэу щыIэр зэкIэ ыгъэцэкIэн ылъэкIыщтэп. Сыхьат заулэрэ сабыим шъхьэгъусэр лъыплъэн ылъэкIыщт, гъомылапхъэхэри курьерэм къыщэн амал щыI.\nПсихологхэм зэралъытэрэмкIэ, экспертхэм анаIэ зытырадзэгъэ мыщ фэдэ лъэныкъохэр цIыфхэм агъэцакIэхэ зыхъукIэ, гумэкIыгъо къызфамыхьыжьэу щыIэныгъэм хэгъозэжьыщтых.\nПредыдущая Республикэ IэпыIэгъур\nСледущая Алъэгъугъэм ыгъэрэзагъэх


Бзэр, шэн-хабзэхэр типытапIэх — Голос Адыга\nАдыгэ Республикэм и ЛIышъхьэу КъумпIыл Мурат, хабзэм икъулыкъушIэхэр, общественнэ движениехэм ахэтхэр, зэхахьэм къырагъэблэгъагъэхэр, шIэныгъэлэжьхэр, гъэсэныгъэм, культурэм, спортым яIофышIэхэр, ныбжьыкIэхэр, журналистхэр ащ къекIолIагъэх.\nИлъэсищэу блэкIыгъэм Адыгэ Хасэм Iофэу ышIагъэм Хэсашъхьэм итхьаматэу ЛIымыщэкъо Рэмэзанэ къытегущыIагъ.\nНыдэлъфыбзэм изэгъэшIэнкIэ Адыгэ Хасэм IофшIагъэу иIэм къыщыригъажьи, Р. ЛIымыщэкъом зэфэхьысыжьхэр, зэгъэпшэнхэр ышIыгъэх. Гуманитар ушэтынхэмкIэ Адыгэ республикэ Институтэу КIэрэщэ Тембот ыцIэ зыхьырэм бзэм фэгъэхьыгъэ зэхахьэхэр щыкIуагъэх. Адыгэ Республикэм и ЛIышъхьэ Адыгэ Хасэм хэтхэр бзэм изэгъэшIэн, игъэфедэн яхьылIагъэу пчъагъэрэ IукIагъэх.\nПравительствэм икъулыкъушIэхэр, шIэныгъэлэжьхэр, еджапIэхэм яIофышIэхэр, кIэлэцIыкIу IыгъыпIэхэм аIутхэр, Хэсашъхьэм хэтхэр, нэмыкIхэри зэхахьэхэм къащыгущыIагъэх.\n— Зэфэхьысыжьхэм къащыхэдгъэщыгъ адыгабзэм изэгъэшIэн, игъэфедэн язытет уигъэрэзэнэу зэрэщымытыр, — къыIуагъ ЛIымыщэкъо Рэмэзанэ. — Ащ тыкъыпкъырыкIызэ, Адыгэ Республикэм и ЛIышъхьэ дэжь щызэхащэгъэ Советым изичэзыу зэхэсыгъо тиеплъыкIэхэр къетхьылIагъэх.\nЛIыIужъу Адам япащэу зэхэщэн Iофыгъохэр шIэныгъэлэжьхэм, хэбзэ къулыкъушIэхэм, Хэсашъхьэм агъэцэкIагъэх. Адыгеим инароднэ артисткэу Уджыхъу Марыет зипэщэ театральнэ кIэлэцIыкIу купэу «Щыгъыжъыер», «Шыу Хасэм» ипащэу Тхьапшъэкъо Альберт, фэшъхьафхэри къалэхэм, районхэм яеджапIэхэм ащыIагъэх, концертхэр къащатыгъэх, бзэм ехьылIэгъэ зэIукIэгъухэр адыряIагъэх.\n«Тыбзэ, тихабзэ тиунагъомэ арылъынхэ фае. НыбжьыкIэхэм непэ адыгабзэр зэрамыгъашIэ хъущтэп», — арэущтэу зэхахьэхэм бэрэ къащытэIоми, Iофыр икъоу лъыкIуатэрэп. Сыда ар къызыхэкIырэр?\nГъэсэныгъэмрэ шIэныгъэмрэкIэ Министерствэм Iофхэм язытет зыщигъэгъуази, еджапIэхэм ящыкIагъэхэ егъэджэн тхылъхэр аратыгъэх. Адыгеим и ЛIышъхьэ кIэщакIо фэхъуи, ТIопсэ, ПсышIопэ, Успенскэ районхэм, Тыркуем арысхэ тилъэпкъэгъухэм, нэмыкIхэм егъэджэн тхылъхэр аIэкIагъэхьагъэх.\nШIэныгъэлэжьхэу, Хэсашъхьэм хэтхэу ЛIыIужъу Адамэ, Бырсыр Батырбый яшIуагъэкIэ егъэджэн тхылъхэр, программэр еджапIэхэм афагъэхьазырыгъэх, федеральнэ программэм хэхьагъэхэр Татарстанрэ Адыгеимрэ арых ныIэп.\nРеспубликэм гъэсэныгъэмрэ шIэныгъэмрэкIэ иминистрэу КIэрэщэ Анзаур Зэфэсым къыщиIуагъ Мыекъуапэ икIэлэеджэпIи 4-мэ адыгабзэр куоу ащызэрагъэшIэнэу зэрэфежьагъэхэр. ЛIымыщэкъо Рэмэзани ащ къытегущыIагъ. Бзэм изэгъэшIэнкIэ лъыкIуатэхэрэ еджапIэхэр тиIэх нахь мышIэми, гумэкIыгъохэм къакIичырэп.\nГуманитар ушэтынхэмкIэ Адыгэ республикэ институтым ипащэу ЛIыIужъу Адамэ гум илъ гупшысэр къызэпкъырихызэ Зэфэсым къыщыгущыIагъ. Тхыбзэр, еджэныр, шэн-хабзэр зэрэзэпхыгъэхэр щыIэныгъэм дэгъоу щытэлъэгъу. КIэлэцIыкIум адыгабзэр унагъом щемыгъашIэу кIэлэцIыкIу IыгъыпIэм зыпщэкIэ хэта бгъэмысэщтыр.\nМультфильмэхэр, тхылъхэр къызэрэдагъэкIыхэрэм А. ЛIыIужъур къатегущыIэзэ, гумэкIыгъохэм ябгъукIуагъэп. Интернетым имэхьани, телефонхэм ягъэфедакIи къыхигъэщыгъэх. КIэлэцIыкIур зэпимыгъэоу телефонымкIэ мэлъыхъо. Апэу къыхихырэр адыгабзэм, шэн-хабзэхэм яхьылIэгъэ гупшысэр арэп. Зэо-банэр, мыхъо-мышIагъэхэр, джэгукIэхэр къыхегъэщых. Наркоманием къызыдихьырэ къиныгъори кIэлэцIыкIум елъэгъу.\nИжъырэ адыгэ орэдхэм яхьылIэгъэ тхылъыр, мультфильмэхэу адыгабзэкIэ зэдзэкIыжьыгъэхэр А. ЛIыIужъум къахигъэщыгъэх. Нартхэм яхьылIагъэхэр, кушъэ орэдхэр, фэшъхьаф тхылъхэр, фильмэхэр шIэныгъэлэжьхэм агъэхьазырых.\n— Сэ Тэхъутэмыкъуае сыщыщ, — къыIуагъ ЛIыIужъу Адамэ. — Урысхэр, цыганхэр, корейцэхэр, нэмыкIхэри адыгабзэкIэ къабзэу къуаджэм щэгущыIэх. Тиныдэлъфыбзэ тэ зэдгъэшIэныр къытэхьылъэкIыныр сыда къызыхэкIырэр?\nУикIалэ адыгабзэр ебгъэшIагъэу унэм зибгъэкIыкIэ адыгэу узэрэщытыр къэогъэшъыпкъэ.\nУнагъор, кIэлэцIыкIу IыгъыпIэр, еджапIэр\nДунаим щызэлъашIэрэ тхакIоу, Урысыем IофшIэнымкIэ и ЛIыхъужъэу, Адыгэ Хасэм и Хэсашъхьэ хэтэу МэщбэшIэ Исхьакъ лъэпкъ шIэжьым, Адыгэ Республикэм икъэралыгъо гъэпсыкIэ игъэпытэн къапкъырыкIызэ, Зэфэсым хэлажьэхэрэм закъыфигъэзагъ. Адыгеим илъэс зэфэшъхьафхэм пэщэныгъэ дызезыхьагъэхэ Хьахъурэтэ Шыхьанчэрые, Бэрзэдж Нухьэ, Хъут Малыч, Джарымэ Аслъан, Шъэумэн Хьазрэт, ТхьакIущынэ Аслъан, мы уахътэм ЛIышъхьэу тиIэ КъумпIыл Мурат гущыIэ фабэхэр къафиIуагъ. Дунаим тет анахьыжъ лъэпкъ 36-мэ адыгэхэр зэращыщхэр къызеIом, залым чIэсхэр Iэгу фытеуагъэх.\nЗэлъашIэрэ тхакIоу Максим Горькэр 1930-рэ илъэсхэм адыгэ пшысэхэм къатегущыIэзэ, лъэпкъым гушъхьэ кIочIэ ин зэриIэр зэрэхигъэунэфыкIыгъагъэр И. МэщбашIэм къыIуагъ.\nАдыгэ гущыIэжъхэм, шэн-хабзэхэм яхьылIагъэхэ тхылъхэр тфикъухэрэп. ГущыIэжъхэм гупшысэу ахэлъыр къаIуатэзэ, шэн-хабзэхэм узэрагъэгъуазэрэр къыхагъэщыхэзэ, тиуахътэ тхылъхэр къыдагъэкIынхэ фаеу Зэфэсым къызэрэщаIуагъэм мэхьэнэ ин етэты. ГущыIэм кIуачIэу хэлъыр кIэлэцIыкIухэм, ныбжьыкIэхэм алъыгъэIэсыгъэныр лъэхъаным диштэрэ Iофыгъоу Адыгэ Хасэм изэхахьэ щалъытагъ.\n«Щыгъыжъыем» ихудожественнэ пащэу, Хэсашъхьэм икъутамэу Ны Хасэм ипащэу Уджыхъу Марыет кIэлэцIыкIухэм пIуныгъэ Iофэу адызэрихьэрэм зэгъэфагъэу къытегущыIагъ. Уиныдэлъфыбзэ зэмыгъашIэу лъэпкъэу дунаим утетын зэрэмылъэкIыщтым гупшысэу хэлъыри IупкIэу къызэIуихыгъ.\nАцумыжъ Юсыф, Къэрдэнэ Аскэрбый, ЛIыIапэ Ибрахьимэ, Тэу Аслъан, Тхьапшъэкъо Альберт, Нэгъуцу Щамсудинэ, нэмыкIхэу къэгущыIагъэхэм ЛIымыщэкъо Рэмэзанэ дырагъаштэзэ, Адыгэ Хасэмрэ хабзэм икъулыкъушIэхэмрэ гъусэныгъэ зэдыряIэу Iоф зэрашIэрэм яеплъыкIэхэр къыраIолIагъэх. Шэн-хабзэхэр гъэпытэгъэнхэр зэкIэми апшъэу зэрэщытыр МэщфэшIу Нэдждэт къыхигъэщыгъ.\nКъэралыгъо упчIэжьэгъоу ТхьакIущынэ Аслъан ЗыкIыныгъэмрэ ЗэгурыIоныгъэмрэ ясаугъэт Мыекъуапэ зэрэщагъэуцугъэм, лъэпкъхэм язэпхыныгъэ гъэпытэгъэным, Iофэу ебгъажьэрэр гъунэм нэбгъэсыным, фэшъхьафхэм иеплъыкIэхэр къариIолIагъэх.\nАдыгэ Республикэм инахьыжъхэм я Совет ипащэу ГъукIэлI Нурбый зэгъэпшэнхэм къащыхигъэщыгъэм уегъэгъуазэ. Лъэпкъ шIэжьыр щыIэныгъэм иIотакIу, зэпымыгъэоу ащ Iоф дэпшIэн фае.\nАдыгэ Республикэм и ЛIышъхьэу КъумпIыл Мурат Зэфэсым адыгабзэкIи урысыбзэкIи игъэкIотыгъэу къыщыгущыIагъ.\n«Республикэ общественнэ движениеу «Адыгэ Хасэм» непэ Iофэу ыгъэцакIэрэм мэхьэнэ ин иI: лъэпкъ зэпхыныгъэхэр егъэпытэх, адыгэ лъэпкъыр ухъумэгъэным пылъ. Лъэпкъ культурэр, ныдэлъфыбзэр лъыгъэкIотэгъэнхэр зэдытиIофэу щыт», — къыIуагъ КъумпIыл Мурат.\nДунэе Адыгэ Хасэм ипрезидентэу Сэхъурэкъо Хьаутий хабзэмрэ общественнэ движениемрэ Iоф зэдашIэным имэхьанэ осэ ин фишIыгъ.\nЗэфэсыр Хэсашъхьэм хэтэу Болэкъо Аслъан зэрищагъ. Адыгэ Хасэм иIофшIагъэ уезэгъы хъущтэу зэхахьэм унашъо щаштагъ. Адыгэ Республикэм и ЛIышъхьэу КъумпIыл Мурат Хэсашъхьэм хэтхэу Бэгъушъэ Алыйрэ НэпшIэкъуй Аминэрэ рэзэныгъэ тхылъхэр аритыжьыгъэх. Дунэе Адыгэ Хасэм ибгъэхэлъ тамыгъэ ЛIымыщэкъо Рэмэзанэ къыфагъэшъошагъ лъэпкъым икъэухъумэн зэрэхэлажьэрэм фэшI. Сэхъурэкъо Хьаутий Р. ЛIымыщэкъом къыщытхъугъ, шIушIагъэу иIэм хигъэхъонэу фиIуагъ. Гъэзетэу «Гъуазэм» электрон сайтым Iоф дэзышIэщтхэр хадзыгъэх.\nЛIымыщэкъо Рэмэзан хадзыгъ\nЗытегущыIагъэхэм яхьылIэгъэ унашъоу Зэфэсым щаштагъэм ГъукIэлI Сусанэ къеджагъ. Зэфэсым Хэсашъхьэу щыхадзыгъэм нэбгырэ 43-рэ хэхьагъ. Хэсашъхьэм иапэрэ зэхэсыгъо, шапхъэхэм къызэрэдалъытэу, анахьыжъым зэрищагъ. МэщбэшIэ Исхьакъ Зэфэсыр дэгъоу кIуагъэу ылъытагъ. Адыгэ Хасэм и Хэсашъхьэ итхьаматэу хадзынхэу ЛIымыщэкъо Рэмэзанэ, Бэгъушъэ Алый, ЦIыкIушъо Аслъан ацIэхэр къыраIуагъэх. А. Бэгъушъэмрэ А. ЦIыкIушъомрэ ацIэхэр тырахыжьыгъэх. ЛIымыщэкъо Рэмэзанэ ятхьамэтэнэу зэрэфаехэр СтIашъу Юрэ, Болэкъо Аслъан, ЕмтIылъ Юсыф, НэпшIэкъуй Аминэ, ЛIыIапэ Ибрахьимэ, Уджыхъу Марыет, Хъот Юныс, нэмыкIхэм къаIуагъ. ЗыкIыныгъэ ахэлъэу ЛIымыщэкъо Рэмэзанэ Хэсашъхьэм итхьаматэу хадзыгъ.\nАдыгэ Республикэм иапэрэ Президентэу Джарымэ Аслъан, Сэхъурэкъо Хьаутий, МэщбэшIэ Исхьакъ, фэшъхьафхэм къаIуагъ Зэфэсыр уахътэм диштэу дэгъоу зэрэкIуагъэр.\nСурэтхэр Зэфэсым къыщытырахыгъэх.\nПредыдущая Лъэпкъ проектхэм ягъэцэкIэн анахь шъхьаI\nСледущая В России с помощью криптобиокабин выданы первые загранпаспорта


Адыгеим иминистрэхэм я Кабинет изэхэсыгъу — Адыгэ макъ\nАдыгеим иминистрэхэм я Кабинет изэхэсыгъу\nРедактор 26.11.2021 26.11.2021 КЪЭБАРЫКlЭХЭР\nАдыгеим и ЛIышъхьэу КъумпIыл Мурат пшъэрылъ къызэрэфишIыгъэм тетэу Адыгэ Республикэм и Премьер-министрэу Геннадий Митрофановым Адыгэ Республикэм иминистрэхэм я Кабинет изэхэсыгъоу тыгъуасэ щыIагъэр зэрищагъ.\nIофтхьабзэм хэлэжьагъэхэр зэдиштэу чIыпIэхэм хэхъоныгъэ зэрарагъэшIыщт шIыкIэм, лъэпкъ проектэу «Культурэр» зэрагъэцакIэрэм, мэшIогъэкIосэ къулыкъухэм зягъэушъомбгъугъэным епхыгъэ Iофыгъохэм атегущыIагъэх.\nЗэхэсыгъом хэлэжьагъэх Адыгэ Республикэм и Къэралыгъо Совет — Хасэм и Тхьаматэу Владимир Нарожнэр, Урысые Федерацием и Президент и Полномочнэ лIыкIоу Къыблэ федеральнэ шъолъырым щыIэм иаппарат Адыгэ РеспубликэмкIэ ифедеральнэ инспектор шъхьаIэу Сергей Дрокиныр, хэбзэухъумэкIо къулыкъухэм, уплъэкIунхэм афэгъэзэгъэ къулыкъухэм, муниципальнэ образованиехэм япащэхэр.\nАР-м псэолъэшIынымкIэ, транспортымкIэ, псэупIэ-коммунальнэ, гъогу хъызмэтымкIэ и Министерствэ ипащэ зэхэсыгъом къызэрэщиIуагъэмкIэ, МыекъуапэкIэ чIыпIитIоу, Тэхъутэмыкъое районымкIэ чIыпIищэу гектар 289-рэ хъухэрэр къыхахыгъэх. Квадрат метрэ мин 1,5-м ехъу зэлъызыубытыщт унэхэр атынэу рахъухьэ. Мыекъуапэ икъохьа-пIэрэ районэу Михайловымрэ инфраструктурэ, социальнэ псэуалъэхэр ащагъэпсыщтых. Тэхъутэмыкъое районымкIэ «Монорама», «Космический» зыфиIорэ районхэр, къэлэ гъэпсыкIэ зиIэ поселкэу Яблоновскэм иконсервышI завод зэлъиубытыщтыгъэ чIыпIэр ары къыхахыгъэхэр. Мы проектым ишIуагъэкIэ 2030-рэ илъэсым ехъулIэу псэупIэ квадрат метрэ миллиони 2,7-м ехъу республикэм щатын алъэкIыщт. Премьер-министрэм зэхэсыгъом къызэрэщиIуагъэмкIэ, зэдиштэу агъэпсыщт чIыпIэхэмкIэ проектыр зэрагъэцакIэрэм республикэм и ЛIышъхьэ гъунэ лъефы.\n«А проектым ишIуагъэкIэ псэупIэхэм джырэ шапхъэхэм адиштэрэ теплъэ яIэ хъущт. Зэдиштэу хэхъоныгъэ зэрагъэшIыщт чIыпIэхэм апае чIыгу Iахьхэр къыхэхыгъэнхэм фэшI муниципалитетхэм пIэлъэ кIэкIкIэ инвентаризациер ащаухын фае», — къыIуагъ Геннадий Митрофановым.\nАдыгэ Республикэм культурэмкIэ иминистрэу Аулъэ Юрэ зэхэсыгъом зэрэщыхигъэунэфыкIыгъэмкIэ, лъэпкъ проектэу «Культурэм» игъэцэкIэн пае мыгъэ бюджет пстэуми сомэ миллиони 167,3-рэ къахагъэкIыщт. Отчет къызыфашIырэ лъэхъаным культурэмкIэ зы унэ ашIыгъ, унитIу агъэцэкIэжьыгъ. Къалэу Мыекъуапэ искусствэхэмкIэ икIэлэцIыкIу еджапIэу N 1-м иактовэ зал агъэкIэжьы, искусствэхэмкIэ кIэлэцIыкIу еджапIэу Джэджэ районым дэтым игъэцэкIэжьын аухыгъ. Адыгэкъалэ дэт тхылъеджапIэр джырэ шапхъэхэм атетэу зэтырагъэпсыхьажьыгъ, Тэхъутэмыкъое районымкIэ къуаджэу Пэнэхэс дэт тхылъеджапIэм изэтегъэпсыхьанкIи IофшIэнхэр зэхащэх. Шэуджэн районым лъэпкъ культурэмкIэ и Гупчэ икинозал игъэцэкIэжьын илъэсыр имыкIызэ аухынэу рахъухьэ. Творческэ проектхэм япхырыщынкIэ, фестивальхэмрэ зэнэкъокъухэмрэ язэхэщэнкIэ, культурэм иIофышIэхэм яIэпэIэсэныгъэ зыкъегъэIэтыгъэнымкIэ Iофышхо зэшIуахы.\nУрысые Федерацием и Президентэу Владимир Путиным Урысые Федерацием и Правительствэ хэтхэм зэхэсыгъоу адыриIагъэм щафишIыгъэ пшъэрылъхэм адиштэу зэхэсыгъом хэлэжьагъэхэр мэшIогъэкIосэ къулыкъухэм яподразделениехэр нахьышIоу зэтегъэпсыхьэгъэнхэ зэрэфаем тегущыIагъэх. ПсэупIэ Iудзыгъэхэм добровольнэ мэшIогъэкIосэ къулыкъухэм защягъэушъомбгъугъэн зэрэфаеми ахэр лъыIэсыгъэх.\nАдыгэ Республикэм граждан оборонэмкIэ, ошIэ-дэмышIэ IофхэмкIэ и Комитет итхьаматэу Вячеслав Лотаковым зэхэсыгъом зэрэщыхигъэунэфыкIыгъэмкIэ, псэупIэ 22-р къагъэгъунэнэу ахэм амал яIэп. Кощхьэблэ районымкIэ селоу Вольнэм мэшIогъэкIосэ подразделение щызэхэщэгъэнымкIэ Iофтхьэбзэ гъэнэфагъэхэр джыдэдэм зэрахьэх. Республикэ бюджетым мылъку Iахь тедзэу къыхагъэкIыгъэмкIэ станицэу Дондуковскэм имэшIогъэкIосэ частэу N 1-м ищыкIэгъэ техникэр къащэфыщт. Инвестиционнэ проектхэм къадыхэлъытагъэу Тэхъутэмыкъое районымкIэ поселкэу Яблоновскэм мэшIогъэкIосэ часть щагъэпсынэу, зыгъэпсэфыпIэу «Лэгъонакъэм» ипроект къыдыхэлъытагъэу Мыекъопэ районым мэшIогъэкIосэ часть щызэхащэнэу рахъухьэ.\nАдыгэ Республикэм и Премьер-министрэу Геннадий Митрофановым къуаджэу Бжыхьэкъоежъым, псэупIэу ХъымыщкIэй, поселкэу Гъозэрыплъэ япащэхэм анаIэ тыраригъэдзагъ добровольнэ мэшIогъэкIосэ дружинэхэр зэхащэн зэрэфаем.\nЗэхэсыгъом икIэух цIыфхэм IофшIэн къафэгъотыгъэным епхыгъэ Iофыгъохэм атегущыIагъэх. Адыгэ Республикэм щыпсэухэрэм IофшIэн къафэзыгъотырэ къэралыгъо къулыкъум и ГъэIорышIапIэ ипащэу Галина Цыганковам къызэриIуагъэмкIэ, 2021-рэ илъэсым зэрахьащт Iофтхьабзэхэм яшIуагъэкIэ нэбгырэ мини 4,4-м ехъумэ IофшIэн къафагъотыщт. Илъэсым иапэрэ мэзих нэбгырэ мини 2,6-м ехъумэ IофшIэн яIэ хъугъэ. IофшIэн зимыIэгъэ нэбгыри 123-мэ къэралыгъо фэIо-фашIэхэр афызэхащагъэх, нэбгырэ 18 унэе предприниматель хъугъэ, нэбгыри 160-м ехъумэ сэнэхьат гъэнэфагъэ зэрагъэгъотэу фежьагъ. ЫпкIэ къазыфыратырэ общественнэ IофшIэнхэм нэбгырэ 1463-рэ ахэлэжьагъ. Илъэсыр къызихьагъэм щегъэжьагъэу IофшIэн зимыIэхэм япчъагъэ нэбгырэ мини 2,6-м нэсэу къеIыхыгъ.\nАдыгэ Республикэм и Премьер-министрэ Адыгеим экономикэ хэхъоныгъэмкIэ и Министерствэрэ цIыфхэм IофшIэн къафэзыгъотырэ Гупчэмрэ пшъэрылъ афишIыгъ бизнез-инкубаторым иамалхэр къызфагъэфедэзэ язэдэлэжьэныгъэ агъэлъэшынэу.\nАдыгэ Республикэм экономикэ хэхъоныгъэмкIэ иминистрэу Шэуджэн Заур зэхэсыгъом къызэрэщиIуагъэмкIэ, бизнес-инкубаторым амалэу иIэхэм япроцент 90-р ары ныIэп непэкIэ къызфагъэфедэрэр. IофшIэпIэ чIыпIэ 40 фэдиз зэхэзыщэгъэ предприниматель 18-мэ мыщ Iоф щашIэ.\nПредыдущая IэпыIэгъу афэхъух\nСледущая АвтобусыкIэ къаратыгъ


Анахь дэгъухэм ащыщ хъугъэ — Адыгэ макъ\nШIэныгъэ–гъэсэныгъэ проектэу «Школа Кавказоведения» зыфиIорэм иаужырэ уцугъо Адыгэ къэралыгъо университетым тарихъымкIэ ифакультет щеджэрэ Мэлгощ Марианнэ хэлэжьагъ ыкIи текIоныгъэ къыщыдихыгъ.\nШышъхьэIум и 16-м къыщегъэжьагъэу Iоныгъом и 30-м нэс Iофтхьабзэм хэлэжьэщтхэм якъыхэхын онлайн шIыкIэм тетэу кIуагъэ. Кавказым щыпсэурэ цIыф лъэпкъхэм яшэн-хабзэхэм афэгъэхьыгъэ тест IофшIэнхэр ахэм агъэцэкIагъэх. Нэбгырэ 1014-м щыщэу финалым нэбгырэ 50 ихьагъ. Ахэр Къыблэ ыкIи Темыр Кавказ федеральнэ шъолъыри 9-мэ къарыкIыгъэ студентых. Iофтхьабзэр Пятигорскэ дэт музееу «Урысыер — сэ ситарихъ» зыфиIорэм щыкIуагъ.\nIофтхьабзэм кIэщакIо фэхъугъэр шъолъыр ушэтынхэмкIэ Фондэу «Страна» зыфиIорэр ары. Ащ иIэпыIэгъух Къыблэ ыкIи Темыр Кавказ федеральнэ шъолъырхэмкIэ Президент грантхэмкIэ фондымрэ Президент платформэу «Россия — страна возможностей» зыфиIорэмрэ.\nКавказым исоциальнэ-политическэ ыкIи экономическэ зытет афэгъэхьыгъэ ушэтынхэм япхыгъэу Iоф ашIэным аналитик ныбжьыкIэхэр фагъэсэнхэр ары зэхэщакIохэм пшъэрылъ шъхьаIэу зыфагъэуцужьырэр.\n«Школа Кавказоведения» зыфиIорэм проект гъэшIэгъоныбэ къыщагъэлъэгъуагъ. ТекIоныгъэ къыдэзыхыгъэхэм анэмыкIэу къыхэбгъэщын фае «Здоровое село — здоровая нация» зыфиIорэр. Шъолъыр зэфэшъхьафхэм якъоджэ псэупIэхэм адэсхэм IофшIэпIэ чIыпIэ арагъэгъотыным ар фэгъэхьыгъагъ. «Молодые кадры» зыфиIорэм лъэныкъуитIу къызэлъеубыты — апшъэрэ еджапIэр къэзыухыхэрэм IофшIэпIэ чIыпIэ ягъэгъотыгъэныр ыкIи предприятиехэм специалистхэр яIэнхэр. Социальнэ проектхэри ныбжьыкIэхэм агъэхьазырыгъэх. «Полноценные граждане» зыфиIорэм сэкъатныгъэ зиIэхэр щыIэныгъэм хэгъэгъозэгъэнхэр, ахэм яфитыныгъэхэр амыукъонхэр, нэмыкIхэм афэдэу адэзекIонхэр къыделъытэ. «Школа современной кавказской семьи» зыфиIорэр Темыр Кавказым щыпсэурэ цIыф лъэпкъхэм яшэн-хабзэхэр къэухъумэгъэным фэгъэхьыгъагъ.\nАдыгэ къэралыгъо университетым истуденткэу Мэлгощ Марианнэ команднэ IофшIэнымкIэ, кейсхэм ыкIи проектхэм афэгъэхьыгъэ лъэныкъохэмкIэ анахь дэгъухэм ащыщ хъугъэ.\n— Проектхэм ягъэхьазырынкIэ шIэныгъэ дэгъухэр зэдгъэгъотыгъэх. НэIуасэхэр бэу тшIыгъэх, гухэлъэу тиIэхэмкIэ тызэхъожьыгъ, мы мафэхэр зэрэдгъэкIуагъэр джыри бэрэ тыгу илъыщт, — еIо Марианнэ.\nПшъэшъэжъыем финалым шIэныгъэ куухэр къызэрэщигъэлъэгъуагъэм ишIуагъэкIэ эксперт шъхьаIэхэм ащыщ егъэджакIо къыфэхъущт, ахэм ахэтых апшъэрэ еджапIэхэм яректорхэр, шIэныгъэ ыкIи общественнэ организациехэм япащэхэр. Ащ нэмыкIэу хэбзэ гъэцэкIэкIо къулыкъум практикэ щихьын амал иIэщт.\nЖюрим хэхьагъэх Пятигорскэ ныбжьыкIэ IофхэмкIэ отделэу щылажьэрэм ипащэу Мария Даниловар ыкIи шъолъыр ушэтынхэмкIэ фондэу «Страна» зыфиIорэм ипащэу Дмитрий Садко.\nКавказым фэгъэхьыгъэ къэбархэр ащ щыпсэурэ закъохэр арэп зышIогъэшIэгъонхэр. Мысатыу организациеу «Россия — страна возможностей» зыфиIорэм ипащэ игуадзэу Антон Сериковым тикъэралыгъо ыкIи IэкIыбым ащыIэ общественнэ организацие пчъагъэхэу кавказоведением епхыгъэу Iоф зышIэхэрэр щысэ къыхьыгъэх.\n— Кавказым фэгъэхьыгъэу Краснодар, Ростов-на-Дону, Адыгеим, Санкт-Петербург, Москва ыкIи IэкIыбымкIэ: Белоруссием, къыблэ къэралыгъохэм, Польшэм, США-м, Великобританием, Норвегием ащызэрагъашIэ. Бизнесым ылъэныкъокIэ политикхэм ыкIи гъэIорышIэпIэ зэфэшъхьафхэм Iоф ащызышIэхэрэм апае экспертхэм, аналитикхэм хэкIыпIэхэр къыфагъотых, — еIо Антон Сериковым.\nНыбжьыкIэхэм яшIэныгъэхэм ахагъэхъонымкIэ, ягухэлъхэр щыIэныгъэм щыпхыращынымкIэ мыщ фэдэ Iофтхьабзэхэм шIогъэ гъэнэфагъэ зэрапылъыр кIэухым зэхэщакIохэм къыхагъэщыгъ, ыпэкIи мыщ фэдэ еджапIэхэр зэрэзэхащэщтхэр къаIуагъ.\nПредыдущая Пстэури хэлэжьэн фае\nСледущая Адыгэ Республикэм зэхъокIыныгъэшIухэр ышIынхэм фэшI